10 Cara Hilangkan Batuk yang Berkesan

Apakah cara untuk hilangkan batuk? Artikel ini akan membincangkan beberapa cara untuk hilangkan batuk yang mudah dan berkesan

“ Para Pakar menyatakan gejala batuk merupakan salah satu sebab utama masyarakat berjumpa dengan doktor – lebih dari 30 milion perjumpaan setahun ”

Simptom batuk adalah satu bentuk refleks tubuh badan anda dalam melindungi paru-paru dan saluran penafasan daripada bendasing seperti habuk dan makanan. Selalunya ia akan hilang secara sendirinya dalam masa 2-3 hari atau seminggu jika bukan disebabkan sesuatu yang serius.

Ia merupakan salah satu bentuk sistem pertahanan melalui refleks tubuh badan. Namun ia juga turut akan mengganggu kehidupan seharian seseorang apabila berlarutan untuk suatu tempoh yang lama.

Faktor yang Menyebabkan batuk

Terdapat banyak faktor yang menyebabkan berlakunya simptom batuk dan ia terbahagi kepada 3 kategori :

1. Faktor Alahan :

2. Elemen yang menyebabkan Iritasi :

Asap rokokUdara yang tercemarGas atau wap bahan kimiaPewangi

3. Masalah Kesihatan :

SelesemaJangkitan saluran pengudaraanJangkitan paru-paruPenyakit AsmaGastrikKanser paru-paru

10 Cara untuk Hilangkan Batuk

1. Banyakkan minum air masak

Dengan minum air masak yang secukupnya, ia akan menipiskan ketebalan kahak dan memudahkan pergerakan keluarnya.

Selain dari itu, anda juga boleh mencuba minuman panas seperti :

Amalan ini mampu menghilangkan simptom batuk dengan pantas jika ia bukan disebabkan punca yang serius.

2. Meninggikan posisi kepala ketika tidur atau baring

Kahak yang terkumpul di ruang tekak samada akan memasuki saluran pemakanan  melalui Esofagus ( saluran yang menghubungkan antara rongga tekak yang digelar Farinks ke perut ) atau memasuki saluran penafasan.

Selalunya ia akan memasuki perut kerana saluran penafasan dikawal dengan ketat oleh proses pertahanan dan refleks batuk bagi mengelakkan dari sebarang kemasukan bendasing ke dalam saluran pernafasan yang berdekatan dengan paru-paru. Jika tidak, ia akan membawa kepada komplikasi jangkitan paru-paru yang dikenali sebagai “ Penumonia ”

Bagi masyarakat yang mempunyai masalah gastrik, cecair gastrik yang tidak sepatutnya mengalir ke dalam ruang tekak sebaliknya terjadi disebabkan injap penutup pada bahagian atas esophagus tidak berfungsi dengan normal lalu tidak mampu untuk menutup dengan baik.

Apabila seseorang berdiri kemasukkannya tidak terjadi akibat tarikan gravity yang mengekalkan cecair tersebut di dalam ruang perut.

Namun apabila berada dalam posisi baring, rongga tekak dan perut berada pada aras yang sama lalu membolehkan kemasukkan cecair perut yang mengandungi asid ke dalam ruang tekak dengan mudah.

Dengan tidur menggunakan beberapa bantal tambahan untuk meninggikan kepala ia membantu pengaliran kahak melalui tekak untuk memasuki saluran esofagus dengan lebih mudah lalu mengurangkan risiko batuk atau tersedak.

3. Elakkan dari kawasan orang merokok

Mengelakkan dari sumber pencetus batuk adalah satu kemestian. Bak kata pepatah, mencegah lebih baik dari merawat.

4. Elakkan dari kawasan berdebu atau membersihkan rumah dari debu dan habuk secara kerap

Situasi yang lebih kurang sama dengan isu rokok.

Secara amnya terdapat beberapa jenis ubat batuk dengan masing-masing mempunyai fungsi yang berbeza, antaranya ( pembahagian berdasarkan kategori ) :

Expectorant contoh : GuaiphenesinBerguna bagi mereka yang batuk dengan kadar kahak yang banyak.Ia bertindak dalam merangsang rembesan-rembesan ruang saluran penafasan lalu mencairkan kahak di dalamnya seterusnya membuatkan proses pengeluaran kahak melalui refleksi batuk menjadi lebih berkesan.Cough suppressants contoh : DextromethorphanDigunakan bagi jenis batuk kering.Ia melegakan simptom dengan mengurangkan kekerapan batuk lalu memberikan keselesaan kepada para pesakit.Mucolytics contoh : BromhexineBertindak dengan memecahkan komponen-komponen molekul kahak menjadi lebih kecil dan kurang pekat selanjutnya memudahkan pengedaran dan pengeluarannya.

Ubat batuk perlu diambil dengan penuh hati-hati kerana terdapat ubat batuk yang mempunyai kesan sampingan. Oleh itu anda perlu mengambilnya dengan nasihat seorang doktor atau ahli farmasi untuk mengelakkan sebarang komplikasi.

6. Kumuhan air garam

Selain meredakan gejala batuk, kumuhan air garam juga membantu dalam penjagaan kebersihan kaviti mulut ( rongga mulut ) lalu mencegah daripada berlakunya jangkitan kuman dan virus.

7. Alat Pelembap Udara

Humidifier atau alat pelembap udara berfungsi mengekalkan kelembapan suatu ruang itu pada tahap yang optimum bagi melegakan simptom batuk kerana mampu mengelakkan pengudaraan kering.

Cuma anda perlu memastikan sentiasa membersihkannya dengan kerap kerana ia boleh menjadi sumber kepada penyebaran bakteria atau virus apabila penjagaannya terabai.

Sesetengah kajian menunjukkan madu mampu untuk melegakan gejala batuk.

Daun Thyme dipercayai mampu meredakan batuk disebabkan kandungan antioksida yang dikandunginya.

10. Mengubah gaya pemakanan untuk kurangkan Gastrik

Mengelakkan atau mengurangkan pengambilan makanan dan minuman seperti :

Minuman berkafeinMakanan masam yang berasid seperti buah oren dan epal hijauMakanan bergoreng dan berlemakMakanan pedas

Begitu juga dengan lain – lain makanan atau minuman yang boleh menyebabkan kondisi gastrik bertambah teruk.

Jumpa Doktor jika anda mengalami simptom ini

Selain dari mengamalkan senarai tips yang diberikan, anda perlu juga perlu tahu tentang keadaan yang menyebabkan anda perlu ke hospital dengan segera untuk rawatan dan pemeriksaan selanjutnya seperti :

Demam panas ( Suhu lebih 38 darjah )Rasa lemah tubuh badanDemam melebihi 3 hariBatuk berdarahSesak nafasDehidrasi ( kekurangan air dalam badan )

Anda sesekali tidak boleh mengabaikan segala tanda-tanda ini kerana ia boleh bertambah teruk malah berkemungkinan berlakunya komplikasi-komplikasi yang tidak diingini jika ia disebabkan oleh penyakit yang serius.

What can I do to make my cough go away? – Medical News TodayHow to stop coughing – MedicinenetCold and flu – Webmd


10 Cara Hilangkan Sakit Kepala Yang Mudah

Apakah cara untuk hilangkan sakit kepala ? Artikel ini akan membincangkan beberapa cara hilangkan sakit kepala yang mudah dan berkesaan

“ Sakit kepala adalah antara bentuk kesakitan yang sering terjadi dan menyebabkan seseorang yang menghidapnya mengalami ketidak selesaan yang teramat. ”

Sakit kepala merupakan salah satu gejala yang sering terjadi dalam kehidupan seharian kita tidak mengenal usia dan latar belakang seseorang. Ia boleh hadir dalam keadaan yang ringan dan kadang-kala ia boleh menyebabkan seseorang mengalami kesakitan yang berat hingga mengganggu pekerjaan seharian.

Terdapat beberapa faktor yang menyebabkan sakit kepala, antaranya ialah :

Sakit kepala akibat tekananMigrainPerdarahan dalam otak serta struktur sekelilingKetumbuhan dalam otakMasalah gigi seperti jangkitan gigi atau gusiMasalah mata seperti keletihan otot-otot mataJangkitan pada sinus (Sinusitis) – atau nama lainnya resdungMasalah psikosomatik – Masalah kesihatan yang disebabkan oleh faktor psikologiJangkitan kuman

10 Cara Yang Anda Boleh Lakukan Untuk Hilangkan Sakit Kepala

1. Banyakkan Minum Air

Kekurangan air dalam badan boleh menyebabkan otak mengecut secara sementara lalu kedudukannya tertolak dari tengkorak kepala seterusnya menghasilkan gejala sakit kepala. Setelah anda minum air secukupnya ia akan kembali pada kedudukan dan bentuk asal lalu meredakan kesakitan tersebut.

Menurut kajian, individu yang mengalami dehidrasi ( kekurangan air dalam badan ) yang teruk boleh diatasi dalam tempoh 30 minit hingga ke 3 jam apabila dia minum air secukupnya.

2. Waktu Tidur Yang Optimum

Tidur secukupnya merupakan salah satu aspek penting dalam usaha untuk mengekalkan tahap kesihatan yang baik. Ia bertindak untuk merehatkan tubuh badan serta otak agar ia menjadi cergas kembali sebaik anda bangun semula dari tidur.

Kekurangan tidur atau deprivasi tidur merangsang penghasilan sejenis protein yang dikenali sebagai RAMP1 (Receptor Activity Modifying Protein 1) yang selanjutnya memberi suatu rangsangan terhadap sistem saraf lalu menyebabkan sakit kepala.

Kajian telah menyatakan bahawa individu yang tidurnya kurang dari 6 jam menghadapi kemungkinan untuk mengalami sakit kepala yang lebih tinggi jika dibandingkan dengan golongan individu yang mempunyai masa tidur lebih dari 6 jam.

Deprivasi tidur menyebabkan terjadinya dua jenis sakit kepala samada migrain atau Tension Headache ( sakit kepala akibat tekanan ).

3. Menuam Pek Ais

Bahan – bahan yang bersuhu sejuk seperti air dingin dan sebagainya bertindak untuk mengecutkan saluran darah apabila suhunya dipindahkan ke saluran tersebut. Walaupun terdapat berbagai jenis faktor yang boleh mengecutkan saluran darah, untuk tajuk kali ini cukup sekadar kita membincangkan salah satu daripadanya. Proses tersebut dikenali sebagai “ Vasoconstriction ”

Oleh itu, menuam pek ais pada kawasan sekeliling belakang leher dan kepala mengecutkan saluran darah serta mengurangkan rangsangan saraf dan proses keradangan secara tidak langsung membantu dalam mengatasi gejala ini.

Jika penuaman pek ais bertindak melalui rangsangan pada saluran darah dan saraf. Tuaman panas dengan menggunakan tuala pula mampu merendahkan tahap kesakitan kepala dengan mengurangkan tekanan-tekanan yang terhasil pada otot-otot di sekelilingya.

5. Pengambilan Suplemen Coenzyme Q10

Kajian menunjukkan pengambilan suplemen yang dinyatakan adalah antara langkah efektif bagi menangani simptom ini kerana berfungsi sebagai salah satu bahan antioksida di dalam badan.

Terdapat satu kajian yang dilakukan ke atas 80 orang peserta di mana mereka mengambil suplemen Coenzyme Q10 sekali sehari dengan dos 100mg berhasil untuk mengurangkan simptom migrain dari sudut kekerapan, tahap kesakitan serta tempoh kesakitan.

Selain itu, satu lagi kajian yang dijalankan ke atas 42 orang yang sering mengalami gejala migrain berjaya untuk menurunkan kadar kekerapannya dengan pengambilan dos sebanyak 100mg 3 kali sehari.

6. Kurangkan Pengambilan Makanan Yang Mengandungi Bahan Pengawet

Makanan berproses seperti sosej dan daging burger sering kali ditambah dengan bahan pengawet seperti Nitrat dan Nitrit untuk memastikannya bertahan lama dan mengelakkannya daripada terdedah pada pertumbuhan bakteria.

Kesan pengambilan yang mengandungi bahan-bahan seperti yang telah dinyatakan adalah ia bertindak mengembangkan saluran darah lalu mengakibatkan seseorang mengalami sakit kepala akibat daripada perubahan kuantiti di dalam otak.

Aktiviti bersenam telah terbukti sekian lama sebagai salah satu kegiatan yang mampu mengurangkan kekerapan gejala sakit kepala selain mengurangkan stres.

8. Menyingkirkan Segala Tekanan Yang Terdapat Pada Kawasan Kepala

Tekanan yang terhasil pada otot kepala dan kawasan sekeliling seperti ikatan rambut yang terlalu kuat atau pemakaian topi yang ketat merupakan salah satu faktor terjadinya gejala ini. Oleh itu tindakan menyingkirkannya sudah pasti dikira sebagi salah satu langkah bernas.

9. Suplemen Vitamin B-Kompleks

Anda juga boleh mencuba suplemen Vitamin B-Kompleks yang boleh didapati di klinik-klinik atau farmasi yang berdekatan kerana ia merupakan salah satu suplemen yang berkesan untuk menghadapi gejala ini.

10. Ubat Tahan Sakit

Ubat tahan sakit seperti Paracetamol atau lebih dikenali dalam bentuk Panadol juga boleh diambil secara berkala bagi kesakitan ringan atau sederhana sementara menuggunya untuk betul-betul reda.

Jumpa Doktor jika anda ada Simptom ini

Selain itu anda juga perlu waspada terhadap tanda-tanda bahaya yang boleh hadir bersama dengan gejala sakit kepala seperti :

Kecelaruan fikiran dan percakapanRasa peningDemam panas ( Suhu lebih 38 darjah )Rasa kebas dan lemah sebahagian tubuhLeher menjadi kakuMasalah penglihatan kabur atau bergandaMasalah percakapanTidak mampu berjalanMuntah dan loya secara berterusan

Tanda-tanda yang dinyatakan ini hadir sebagai isyarat penting yang mewajibkan anda untuk segera ke Jabatan Kecemasan di hospital-hospital terdekat bagi pemeriksaan dan rawatan selanjutnya.


10 Khasiat Hempedu Bumi yang Anda Perlu

Apakah khasiat hempedu bumi? Artikel ini akan membincangkan beberapa khasiat hempedu bumi, kandungan nutrisi dan kompaun di dalamnya

Pengenalan
Kandungan Nutrisi
Khasiat Kacang Kuda

Tahukah anda akan tumbuhan yang digelar hempedu bumi? Hempedu bumi atau nama saintifiknya Andrographis paniculata merupakan sejenis tumbuhan yang berasal dari keluarga Acanthaceae. Ianya adalah sejenis tumbuhan herba yang mempunyai jangka hayat yang hanya lebih kurang satu tahun.

Antara ciri-ciri tumbuhan ini adalah mampu untuk tumbuh sehingga 60 ke 70 cm, batangnya pula tidak seperti tumbuhan lain kerana berbentuk segi empat dan berdaun hijau yang licin. Tumbuhan ini telah digunakan sekian lamanya untuk tujuan perubatan tradisional seperti merawat kencing manis, masalah penghadaman, demam dan pelbagai lagi tujuan perubatan yang lain. Oleh itu, artikel ini akan membincangkan dengan lebih lanjut akan kebaikan hempedu bumi kepada kesihatan.

Kandungan Nutrisi dan Komponen Berkhasiat

Tiada maklumat mengenai kandungan nutrisi bagi tumbuhan ini yang ditemui oleh penulis. Namun begitu setiap bahagian pokok hempedu bumi mempunyai komponen berkhasiatnya yang tersendiri. Berikut merupakan komponen-komponen yang terdapat pada tumbuhan ini.

Terpenoid adalah komponen yang boleh didapati pada tumbuhan. Antara sebatian terpenoid yang boleh didapati pada pokok hempedu bumi adalah diterpenoid lactone, andrographolide, deoxyandrorapholide dan neoandrographolide.

Flavonoid adalah sejenis sebatian yang boleh didapati pada tumbuhan seperti buah-buahan dan sayur-sayuran. Flavonoid mempunyai pelbagai kebaikan terhadap kesihatan tubuh badab kerana kebanyakkannya bersifat antioksida, antibakteria, anti radang dan pelbagai lagi. Flavones adalah antara flavonoid yang boleh didapati pada tumbuhan hempedu bumi ini.

10 Khasiat Hempedu Bumi

Berikut merupakan khasiat hempedu bumi kepada kesihatan

Pokok hempedu bumi mempunyai sifat antimikrob iaitu mempunyai rintangan terhadap aktiviti mikrob yang dapat mengakibatkan penyakit. Ektrak pokok hempedu bumi yang ditemui mempunyai sifat ini adalah ekstrak andrographolides dan arabinogalactan di mana ekstrak ini mampu mencegah aktiviti bakteria B. subtilis dan E. coli.

Kanser merupakan penyakit yang terjadi disebabkan oleh pembahagian sel yang tidak terkawal lalu membentuk sekumpulan sel yang tidak normal. Satu kajian telah dijalankan untuk mengkaji kesan ekstrak hempedu bumi terhadap sel imun dan sel kanser manusia (3). Kajian ini mendapati bahawa ekstrak metanolik (dichloromethane) bersifat anti kanser di mana ianya menghalang pembahagian sel kanser kolon.

Satu kajian terhadap haiwan telah dijalankan untuk mengkaji kesan ekstrak etanolik hempedu bumi terhadap perlindungan hati (4). Kajian ini mendapati bahawa pemberian ekstrak hempedu bumi sebanyak 500 mg/kg dapat melindungi daripada kerosakkan hati haiwan di dalam kajian ini. Ini menunjukkan tumbuhan herba ini berpotensi untuk melindungi hati daripada mekanisma hepatotoksisiti.

Keradangan ataupun inflamasi adalah satu proses di mana badan cuba untuk melindungi kita dari bahaya luar. Sekiranya ini terjadi dalam tempoh masa yang lama, keradangan juga dapat meningkatkan risiko untuk mendapat penyakit kronik yang lain.

Kajian yang dijalankan terhadap haiwan mendapati bahawa pemberian ekstrak metanol selama 5 hari dapat mengurangkan reaksi keradangan di kalangan haiwan terbabit (5).

5. Meningkatkan fungsi sistem pertahanan badan

Sistem pertahanan badan merupakan antara sistem yang penting untuk tubuh badan manusia kerana ianya melindungi kita dari sebarang bahaya dari luar. Antara sel-sel yang terlibat di dala sistem ini aalah sel darah putih, antibodi dan lain-lain.

Kajian mendapati bahawa ekstrak hempedu bumi dapat meningkatkan pembahagian dan penghasilan sel darah putih (5) yang bertindak untuk melawan jangkitan dan serangan patogen luar.

Diabetes merupakan sejenis penyakit yang disebabkan oleh paras gula yang tinggi di dalam darah melebihi paras normal. Antaranya penyebab kepada paras gula yang tinggi ini adalah kekurangan insulin dan insulin yang tidak sensitive.

Satu kajian terhadap haiwan telah dijalankan untuk mengkaji kesan pemberian ekstrak etanolik hempedu bumi terhadap haiwan yang mempunyai dan tidak mempunyai diabetes (6). Kajian mendapati bahawa hempedu bumi dapat mengurangkan paras gula di dalam darah ketika berpuasa bagi haiwan yang menghidap diabetes.

Hiperlipidemia adalah keadaan di mana paras kolesterol yang tidak baik di dalam darah melebihi paras normal. Hal ini dapat mendatangkan kemudaratan terhadap kesihatan di mana ianya dapat meningkatkan risiko untuk mendapatkan masalah jantung. Kajian telah dijalankan untuk mengkaji kesan pemberian ekstrak hempedu terhadap haiwan (7). Kajian ini mendapati bahawa pemberian ekstrak ini dapat menurunkan paras TG dan LDL iaitu sejenis kolesterol tidak baik.

Penyakit malaria adalah sejenis penyakit yang disebabkan oleh gigitan nyamuk yang telah dijangkiti parasit sporozoites. Parasit ini mampu memasuki sistem darah manusia dan membiak menghasilkan lebih banyak parasit. Kajian mendapati bahawa pokok hempedu bumi mempunyai kesan antimalaria kerana kandungan dan komponen aktif yang terdapat di dalamnya (8).

Selain daripada rawatan moden, hempedu bumi turut digunakan untuk tujuan perubatan tradisional (9). Di China, pokok hempedu bumi ini digunakan secara tradisional untuk merawat demam dan panas badan. Mereka menganggap tumbuhan ini ‘pahit dan sejuk’ dan mampu untuk mengeluarkan panas badan.

10. Merawat cirit birit

Cirit birit merupakan masalah kesihatan yang sering dialami oleh kita. Selain dari perubatan moden, terdapat pelbagai perubatan tradisional dan petua yang boleh diamalkan untuk merawat cirit-birit (9). Pokok hempedu bumi ini merupakan antara salah satu alternatif yang digunakan untuk masalah sistem penghadaman ini.

Konklusinya, terdapat pelbagai kebaikan pokok hempedu bumi kepada kesihatan badan. Namun begitu, sebelum mengambil apa-apa suplemen dan herba, anda hendaklah merujuk kepada doktor terlebih dahulu untuk memastikan anda bebas dari sebarang kontraindikasi bagi herba terbabit. Ini penting untuk mengelakkan sebarang kesan sampingan yang tidak diingini.

Khasiat Makanan yang Lain

Laman Utama. Jabatan Perhutanan Semenanjung Malaysia. (n.d.). Okhuarobo, Agbonlahor & Ehizogie, Falodun & Erharuyi, Osayemwenre & Imieje, Vincent & Falodun, Abiodun & Langer, Peter. (2014). Harnessing the medicinal properties of Andrographis paniculata for diseases and beyond: A review of its phytochemistry and pharmacology. Asian Pacific Journal of Tropical Disease. 4. 213–222. Kumar, R. A., Sridevi, K., Kumar, N. V., Nanduri, S., & Rajagopal, S. (2004). Anticancer and immunostimulatory compounds from Andrographis paniculata. Journal of ethnopharmacology, 92(2-3), 291–295. Abdulaziz Bardi, D., Halabi, M. F., Hassandarvish, P., Rouhollahi, E., Paydar, M., Moghadamtousi, S. Z., Al-Wajeeh, N. S., Ablat, A., Abdullah, N. A., & Abdulla, M. A. (2014). Andrographis paniculata leaf extract prevents thioacetamide-induced liver cirrhosis in rats. PloS one, 9(10), e109424. Chao, WW., Lin, BF. Isolation and identification of bioactive compounds in Andrographis paniculata (Chuanxinlian). Chin Med 5, 17 (2010).Zhang, X. F., & Tan, B. K. (2000). Antihyperglycaemic and anti-oxidant properties of Andrographis paniculata in normal and diabetic rats. Clinical and experimental pharmacology & physiology, 27(5-6), 358–363. Nugroho, A. E., Andrie, M., Warditiani, N. K., Siswanto, E., Pramono, S., & Lukitaningsih, E. (2012). Antidiabetic and antihiperlipidemic effect of Andrographis paniculata (Burm. f.) Nees and andrographolide in high-fructose-fat-fed rats. Indian journal of pharmacology, 44(3), 377.Rahman, N. N. N. A., Furuta, T., Takane, K., & Mohd, M. A. (1999). Antimalarial activity of extracts of Malaysian medicinal plants. Journal of ethnopharmacology, 64(3), 249-254.Akbar, S. (2011). Andrographis paniculata: a review of pharmacological activities and clinical effects. Alternative Medicine Review, 16(1), 66-77.


10 Khasiat Sumac yang Anda Perlu Tahu

Apakah khasiat sumac? Artikel ini akan membincangkan beberapa khasiat sumac, kandungan nutrisi dan kompaun sihat di dalamnya.

Pengenalan
Kandungan Nutrisi
Khasiat Kacang Kuda

Sumac atau nama saintifiknya Rhus merupakan sejenis tumbuhan yang berasal dari keluarga Anacardiaceae. Ianya sejenis tumbuhan yang digunakan untuk penghasilan herba yang digunakan di dalam masakan. Ketinggian tumbuhan ini boleh mencecah sehingga 10 meter manakala buahnya pula berwarna merah.

Tumbuhan ini tumbuh di kawasan subtropika dan bercuaca sederhana termasuklah Afrika, Amerika Utara dan Asia Timur. Buahnya dikeringkan dan dihancurkan untuk menghasilkan herba yang ditambah di dalam masakan. Selain digunakan sebagai herba, sumac turut digunakan sebagai ubat di dalam perubatan tradisional. Oleh itu, artikel ini akan membincangkan dengan lebih lanjut akan kebaikan sumac ini.

Kandungan Nutrisi dan Komponen Berkhasiat Sumac (1)

Antara komposisi makronutrisi di dalam sumac adalah 71% karbohidrat, 19% lemak dan 5% protein. Terdapat juga beberapa sebatian kimia penting yang terdapat di dalam sumac seperti:

Sebatian fenolik adalah sejenis sebatian yang boleh ditemui di dalam tisu tumbuhan termasuklah buah-buahan dan sayur-sayuran. Antara sebatian fenolik yang terdapat di dalam sumac adalah asid galik.

Antosianin adalah sejenis flavonoid yang boleh didapati di dalam kebanyakkan makanan. Antosianin boleh didapati buah pokok sumac dan ianya mempunyai sifat antioksida.

Sumac turut asid lemak seperti asid oleic, linoleic, palmitic dan stearik yang merupakan sejenis asid lemak tidak tepu yang bagus kesihatan.

10 Khasiat Sumac pada Kesihatan

Berikut merupakan antara khasiat sumac terhadap kesihatan.

1. Bersifat antimikrob (1)

Sifat antimikrob bermaksud sumac dapat membantu mencegah jangkitan bakteria. Kajian mendapati ekstrak sumac berkesan menghalang aktiviti beberapa spesis bakteria. Kajian turut mendapati ekstrak metanolik sumac merupakan yang paling berkesan untuk menghalang aktiviti bakteria.

2. Bersifat anti kulat (1)

Kulat ataupun fungi merupakan sejenis organisma kecil yang boleh didapati pada udara, air dan pada badan manusia. Kulat juga turut boleh menyebabkan jangkitan kulat pada manusia. Kajian mendapati ekstrak sumac dapat menghalang aktivit kulat seperti Alpergillus flavus, Candida albicans dan Penicillium citrinium.

3. Bersifat mengurangkan gula (1)

Diabetes adalah salah satu penyakit di mana paras gula di dalam darah melebihi paras normal dan ianya disebabkan oleh kekurangan insulin ataupun insulin menjadi kurang sensitif. Kajian yang dijalankan terhadap haiwan mendapati bahawa pemberian sumac dapat membantu untuk menurunkan paras gula dan berat badan haiwan terbabit. Kajian lain turut mendapati bahawa sumac membantu di dalam penurunan HbA1c darah.

4. Bersifat mengurangkan kolesterol (1)

Hiperlipidemia adalah keadaan di mana paras kolesterol di dalam darah melebihi paras normal. Peningkatan aras kolesterol tidak baik di dalam darah dapat meningkatkan risiko untuk mendapat penyakit yang berkait dengan jantung. Kajian mendapati bahawa pemberian sumac kepada pesakit hiperlipidemia dapat meningkatkan paras kolesterol baik (HDL) dan menurunkan paras kolesterol tidak baik (LDL).

5. Bersifat antioksida (1)

Bahan yang bersifat antioksida mampu untuk mencegah kerosakkan sel dengan menghalang aktiviti radikal bebas. Kajian mendapati bahawa ekstrak sumac mempunyai aktiviti antioksida yang tinggi di mana ianya mampu untuk mengalang aktiviti radikal bebas jika dibandingkan dengan asid askorbik ataupun vitamin C.

6. Melegakan kesakitan otot (2)

Satu kajian telah dijalankan untuk mengkaji kesan pemberian jus sumac terhadap kesakitan otot semasa bersenam. Peserta diminta untuk mengambil jus sumac dua kali sehari selama 30 hari. Kajian mendapati peserta yang mengambil jus sumac mengalami peningkatan kesakitan yang sedikit sahaja jika dibandingkan dengan peserta yang tidak mengambil jus sumac.

7. Baik untuk kesihatan jantung (3)

Sumac dikatakan dapat menjaga kesihatan jantung kerana mengandungi asid lemak baik seperti omega-3 dan asid docosahexaenoic. Selain itu, seperti yang dinyatakan di atas, ianya juga bersifat hypolipidemia iaitu mencegah peningkatan kolesterol sekalgus menjaga kesihatan jantung.

8. Membantu penghadaman (3)

Antara masalah kesihatan yang berkaitan dengan sistem penghadaman adalah cirit-birit dan sembelit. Sumac telah digunakan secara tradisional sejak sekian lama untuk mengubati masalah yang berkaitan dengan sistem penghadaman.

9. Melegakan demam dan batuk (3)

Selain merawat masalah sistem penghadaman, sumac juga digunakan secara tradisional untuk melegakan deman. Untuk tujuan ini, sumac akan dicampurkan bersama madu untuk dijadikan ubat batuk.

10. Menjaga kesihatan tulang (4)

Antara masalah yang berkaitan yang berkaitan dengan tulang adalah masalah kehilangan jisim tulang iaitu osteoporosis. Semakin meningkat usia semakin meningkat risiko untuk mendapat masalah osteoporosis ini. Sumac dikatakan dapat mengurangkan kehilangan jisim tulang. Kajian terhadap haiwan mendapati bahawa terdapat metabolisma yang terlibat yang menyebabkan pengurangan kehilangan jisim tulang.

Konklusinya terdapat pelbagai kebaikan sumac terhadap kesihatan. Selain daripada kegunaannya sebagai herba di dalam masakan, terdapat banyak lagi khasiat dan kegunaan sumac yang boleh diamalkan. Kegunaan untuk merawat penyakit perlulah dibincangkan dengan doktor terlebih dahulu

Khasiat Makanan yang Lain

Sakhr, K., & El Khatib, S. (2020). Physiochemical properties and medicinal, nutritional and industrial applications of Lebanese Sumac (Syrian Sumac – Rhus coriaria): A review. Heliyon, 6(1), e03207. Alghadir, A. H., & Gabr, S. A. (2016). Efficacy of Rhus coriaria (sumac) juice in reducing muscle pain during aerobic exercise. Physiology international, 103(2), 231–242. Sumac facts and health benefits. Health Benefits | Health Benefits of foods and drinks. (2019, November 21). Link, R. (2020, September 23). The heart-healthy, bone-supporting antioxidant herb. Dr. Axe.


10 Khasiat Ubi Jaga yang Perlu anda Tahu

Apakah khasiat ubi jaga? Artikel ini akan membincangkan khasiat ubi jaga, kandungan nutrisi dan kompaun sihat yang ada di dalamnya

Pengenalan
Kandungan Nutrisi
Komponen Sihat dalam Ubi Jaga
Khasiat Kacang Kuda

Smilax myosotiflora atau lebih dikenali dengan nama Ubi Jaga, merupakan sejenis herba dari keluarga Smilacaceae yang kini semakin dikenali dan telah ditanam secara komersial. Pada asalnya, Ubi Jaga ini hanyalah tumbuhan liar yang hidup didalam hutan belukar dan kurang mendapat perhatian orang ramai kecuali golongan yang berminat untuk menggunakannya bagi tujuan perubatan dan makanan kesihatan.

Namun demikian, sejak beberapa tahun ini, Ubi Jaga telah menjadi sumber pertanian di Malaysia, Thailand dan Indonesia. Kini, lebih 200 spesis tumbuhan asli Ubi Jaga telah ditemui di ketiga-tiga negara tersebut.

Ubi Jaga merupakan tumbuhan yang memanjat dimana batangnya halus dan kulitnya yang licin. Daun pokok Ubi Jaga yang nipis, pangkal daun yang melebar berukuran 10 hingga 15 cm panjang serta permukaan daun yang berwarna hijau dengan sedikit berkilat menjadikan tumbuhan ini mudah dikenali. Menariknya tentang pokok Ubi Jaga ini, ianya mengeluarkan bunga sebanyak satu hingga dua kuntum dan ianya keluar daripada celahan daun dengan panjang tangkainya sekitar 5cm panjang.

Selalunya, 20 kuntum bunga pokok Ubi Jaga ini akan menjadi satu jambak bunga yang berbentuk bebola yang selalunya berwarna putih atau hijau pucat. Tumbuhan ini turut menghasilkan buah yang berwarna hijau semasa muda dan bertukar menjadi merah pekat apabila masak. Oleh kerana Ubi Jaga telah mendapat perhatian orang ramai, artikel kali ini akan menceritakan tentang khasiat dan kandungan nutrisi ubi jaga.

Sebagaimana tumbuhan lain, Ubi Jaga juga mengandungi makronutrien dan mikronutrien yang penting untuk kesihatan tubuh badan. Tahukah anda bahawa Ubi Jaga sering menjadi pilihan alternatif bagi mereka yang ingin menurunkan berat badan? Ini kerana Ubi Jaga mengandungi makronutrient dan mikronutrien yang lengkap tetapi yang menariknya, nilai kalorinya rendah. Mari kita lihat kandungan nutrisi dalam 100g Ubi Jaga di bawah:

Kalori: 86kCalKarbohidrat: 20.1gProtein: 1.6gGula: 4.2gSerat: 1.7gLemak: 0.1gVitamin A: 709mcgVitamin B1: 0.078mgVitamin B2: 0.061mgVitamin B3: 0.555mgVitamin B5: 0.8mgVitamin B9: 11mcgVitamin C: 2.4mgVitamin E: 0.26mcgKalsium: 30mgZat Besi: 0.61mgFosfor: 47mgKalium: 337mgNatrium: 55mgZink: 0.3mg

Komponen berkhasiat dalam Ubi Jaga

Menurut kajian yang melibatkan ekstrak Ubi Jaga, tumbuhan herba ini mengandungi fitonutrien seperti stigmasterol, sitosterol, campesterol, saponin, alkaloid, flavonoid, tanin dan kumarin. Fitonutrien adalah sebatian semulajadi yang ditemui dalam makanan berasaskan tumbuhan seperti sayur-sayuran, buah-buahan, produk gandum penuh dan kekacang.

Fitonutrien yang juga dikenali sebagai fitokimia menghasilkan kesan antioksidan dan anti keradangan. Antioksidan adalah bahan yang menghalang atau melambatkan kerosakan sel disebabkan oleh radikal bebas dan molekul yang tidak stabil, yang dihasilkan oleh badan sebagai tindak balas kepada persekitaran dan tekanan yang lain. Antioksidan membantu dalam meneutralkan radikal bebas dalam badan dan meningkatkan tahap kesihatan badan.

Selain itu, fitonutrien juga bertindak sebagai anti keradangan. Keradangan merupakan tindak balas badan dalam melawan jangkitan, toksin, kecederaan dan perkara yang berpotensi dalam membahayakan tubuh badan. Apabila sesuai merosakkan sel, badan akan merembeskan bahan kimia yang merangsang tindak balas daripada sistem imunisasi.

Tindak balas ini akan melepaskan antibodi dan protein serta meningkatkan saluran darah kepada kawasan yang tercedera. Namun demikian, keradangan yang kronik akan memberikan impak negatif kepada tisu dan organ. Sebagai contoh, boleh menyebabkan penyakit kanser, strok dan sakit jantung. Fitonutrien membantu mengurangkan keradangan dengan menghalang penghasilan prostaglandin, menghalang enzim dan meningkatkan penghasilan sitokin.

10 Khasiat Ubi Jaga Pada Kesihatan

1. Menjaga Kesihatan Mata

Seperti yang telah diketahui umum, vitamin A memainkan peranan penting dala menjaga kesihatan mata. Ubi Jaga mengandungi iaitu beta-karotin yang akan ditukarkan kepada vitamin A, sebatian antioksidan yang berperanan dalam kesihatan mata, pertumbuhan tulang dan kesihatan sistem imunisasi.

Vitamin A turut membantu dalam menghalang bakteria dan virus daripada menjangkiti melalui permukaan mata, membran mukus dan kulit. Vitamin A membantu dalam merawat mata kering. Satu kajian menunjukkan bahawa ubat titik mata yang mengandungi vitamin A sangat efektif dalam merawat sindrom mata kering tanpa perlu penggunaan ubat titik mata yang khusus untuk merawat mata kering.

Selain itu, vitamin A mengurangkan risiko kehilangan daya penghilatan disebabkan oleh degenerasi makular.

2. Menurunkan Berat Badan

Ubi Jaga yang merupakan sumber tumbuhan herba membantu dalam menurunkan berat badan. Ini kerana Ubi Jaga mengandungi jumlah kalori yang rendah. 1g Ubi Jaga memberikan jumlah kalori sebanyak 0.86 kCal sahaja. Jika dibandingkan dengan jenis ubi yang lain seperti ubi kentang, ubi keledek dan sebagainya, kandungan kalori dalam Ubi Jaga adalah yang paling rendah. Jadi, tidak peliklah apabila Ubi Jaga menjadi pilihan golongan yang berdiet.

3. Meningkatkan Sistem Imunisasi

Selain daripada menjaga kesihatan mata, Ubi Jaga yang mengandungi vitamin C membantu dalam meningkatkan sistem imunisasi. Vitamin C adalah antioksidan yang berperanan sebagai pertahanan imunisasi dengan melawan radikal bebas dalam badan.

Vitamin C mengurangkan risiko seperti kanser, sakit jantung dan strok dengan melawan patogen dan melindungi daripada tekanan oksidatif daripada persekitaran. Vitamin C akan berkumpul pada sel darah putih, sel yang berperanan untuk melawan mikroorganisma. Vitamin C juga menggalakkan proses apoptosis iaitu membunuh sel yang berbahaya apabila jangkitan berlaku dalam badan ataupun membunuh sel kanser daripada membahagi.

4. Mengurangkan Paras Kolesterol

Antioksidan dalam Ubi Jaga membantu dalam menghalang molekul kolesterol dalam darah daripada bertukar menjadi bahan yang akan membentuk plak dalam didning ateri dan menghalang pengaliran darah. Selain itu, antioksidan membantu dalam mengurangkan paras kolesterol jahat (LDL-kolesterol) dalam badan.

Menurut kajian, terapi antiokisdan menunjukkan perubahan positif yang lebih ketara dalam kalangan pesakit yang tinggi kolesterol.

Artikel Berkaitan: Kolesterol Tinggi

5. Mencegah Tekanan Darah Tinggi

Hipertensi atau tekanan darah tinggi adalah penyakit yang boleh membawa kepada komplikasi dan juga kematian jika tidak dirawat. Menurut Kesihatan Kebangsaan dan Morbiditi II, sebanyak 24% kematian di Malaysia disebabkan oleh tekanan darah tinggi.

Salah satu langkah untuk mengurangkan risiko tekanan darah tinggi dengan mengamalkan pemakanan yang rendah natrium dan tinggi kalium. Ini kerana natrium yang tinggi akan menyebabkan tekanan darah tinggi. Namun demikian, kalium bertindak bertentangan dengan natrium.

Kalium akan merembeskan natrium daripada badan melalui air kencing. Kalium turut membantu untuk mengurangkan tekanan pada dinding saluran darah yang membantu untuk menurunkan tekanan darah. Ubi Jaga adalah salah satu contoh makanan yang tinggi kalium dan rendah natrium yang baik dalam mencegah tekanan darah tinggi.

Artikel Berkaitan: Tekanan Darah Tinggi

6. Menjaga Kesihatan Jantung

Pengambilan Ubi Jaga mebantu dalam meningkatkan kesihatan jantung. Ini kerana Ubi Jaga membantu dalam mengawal tekanan darah. Kajian menunjukkan Ubi Jaga mampu mengurangkan tekanan darah sistolik sebanyak 10 mata. Selain itu, Ubi Jaga yang tinggi dengan kalium akan mengurangkan paras kolesterol dalam badan.

Ubi Jaga membantu dalam mengurangkan paras kolesterol jahat (kolesterol-LDL). Ini akan mengurangkan risiko terjadinya sakit jantung. Seterusnya, kalium dalam Ubi Jaga membolehkan jantung untuk berdegup pada ritma yang sekata.

7. Membantu Sistem Pencernaan

Ubi Jaga merupakan sumber serat yang baik yang memberikan rasa kenyang yang lebih lama. Ubi Jaga akan menghalang daripada pengambilan makanan secara berlebihan dan secara tidak langsung, membantu dalam mengurangkan berat badan.

Serat dalam Ubi Jaga dipanggil sebagai kanji penahan dimana ianya memberikan khasiat sama seperti serat larut dan serat tidak larut. Kanji penahan bermaksud, serat ini menghasilkan gas yang lebih sedikit daripada serat yang lain. Ini akan mengelakkan daripada kembong perut.

Sama seperti serat larut, kanji penahan dalam Ubi Jaga bertindak sebagai prebiotik, makanan untuk bakteria baik dalam usus besar. Ubi Jaga juga menghalang dan merawat masalah sembelit dan sindrom iritasi usus, peranan yang dimainkan oleh serat tidak larut.

8. Meningkatkan Fungsi Otak

Kajian menunjukkan bahawa fungsi otak akan berkurangan dengan peningkatan usia. Penuaan akan memberi kesan kepada molekul, sel, vaskulatur, morfologi kasar dan kognisi. Peningkatan umur menyebabkan otak kita mengecut iaitu secara spesifiknya, pada bahagian korteks hadapan.

Ini menyebabkan tekanan darah meningkat, meningkatkan risiko stok dan pembentuk jirim putih. Pengambilan makanan yang tinggi dengan anthocyanin akan meingkatkan fungsi otak dengan merangsang kebolehan belajar, memori dan kemahiran motor.

Ubi Jaga mengandungi anthocyanin dan para pengkaji menyatakan bahawa pengambilan Ubi Jaga secara konsisten (dua hingga tiga kali seminggu) akan meningkatkan fungsi otak dan mengurangkan risiko penyakit dementia ataupun dipanggil sebagai nyanyuk.

9. Mencegah Penyakit Kanser

Berdasarkan kajian, antioksidan berpotensi dalam mencegah penyakit kanser. Radikal bebas yang tidak stabil akan menyebabkan kerosakan pada DNA sel dalam badan. Ini menyebabkan pembentukan kanser. Badan kita menghasilkan radikal bebas apabila kita bernafas atau melakukan aktiviti fizikal.

Badan kita akan terdedah kepada persekitaran yang bertoksik seperti asap rokok, pencemaran udara dan sinaran ultra unggu matahari. Radikal bebas akan bergerak bebas dalam badan dan menyebabkan keradangan yang kronik.

Antioksidan bertindak dengan mengenal pasti radikal bebas dan meneutralkan kesan yang berbahaya. Ini akan membantu mengekalkan kesihatan sel badan dan mengurangkan risiko terjadinya kanser. Antioksidan ini dapat diperoleh melalui pemakanan seperti Ubi Jaga.

10. Membantu Masalah Ketidaksuburan

Ubi Jaga juga berperanan dalam membantu para pesakit yang mengalami ketidaksuburan terutamanya dalam golongan lelaki. Ini kerana Ubi Jaga membantu dalam memanjangkan dan melebarkan zakar iaitu seperti dalam kajian, sebanyak 13 cm.

Ubi Jaga juga mengandungi bahan semulajadi yang meningkatkan pengaliran darah. Selain itu, Ubi Jaga mengandungi bahan metabolit yang penting untuk membersihkan saluran vein yang penuh dengan toksin. Ini akan membolehkan vein membekalkan darah kepada zakar dan membantu zakar untuk menghasilkan lebih banyak sperma yang berkualiti.

Sebagai penutup, Ubi Jaga merupakan tumbuhan herba dimana setiap komponen tumbuhan ini boleh dijadikan sebagai bahan dalam perubatan yang memberikan pelbagai khasiat kepada tubuh badan. Sebagai contoh, merawat penyakit mandul, meredakan demam, melegakan batuk, merawat penyakit kulit dan banyak lagi.

Akan tetapi, sebelum mengamalkan pengambilan Ubi Jaga dalam kehidupan seharian sebagai asbab untuk merawat dan menghalang penyakit, amat disarankan bagi para pembaca untuk merujuk doktor terlebih dahulu. Ini kerana walaupun Ubi Jaga memberikan kebaikan kepada tubuh badan, seandainya pengambilan itu melebihi dos yang dibenarkan, ianya mungkin akan menghasilkan kesan sampingan.

Khasiat Tumbuh-tumbuhan yang lain

Anem, M. (2020). Fakta Tentang Ubi Jaga. Anim Agro Technology.Chee, B.J. (2013). Men’s Health – Ubi Jaga (Smilax myosotiflora). Malaysian Herbal Heritage, 3, 64-65.Nik Aina Syazana, N.Z. & Mohd Dasuki, S. (2016). Evaluation of Toxicity in Smilax myosotiflora Plant. International Medical Journal, 23(6), 696-699. Zhang, Y.J., Gan, R.Y., Li, S., Zhou, Y., Li, A.N., Xu, D.P. & Li, H.B. (2015). Antioxidant Phytochemicals for the Prevention and Treatment of Chronic      Diseases. Molecules, 20(12), 21138-21156


Kesimbangan Daya: Definisi dan Kekenyalan

Apakah itu keseimbangan daya? Artikel ini akan membincangkan definisi keseimbangan daya dan aplikasi di dalam kehidupan seharian.

Terdapat beberapa ciri dimana sesuatu objek itu dikatakan dalam keadaan kesimbangan daya, pertama daya paduan objek tersebut adalah sifar, yang kedua pecutannya adalah sifar dan objek tersebut berada dalam keadaan pegun ataupun tidak bergerak. Jika objek itu bergerak dalam keadaan halaju malar, sesuatu objek itu juga dikatakan dalam keadaan daya seimbang. Berdasarkan formula daya, F=ma apabila keseimbangan daya dicapai maka F=0N dimana pecutannya adalah sifar, a=0ms-2 yang menunjukkan objek dalam keadaan pegun atau bergerak dengan halaju malar. Objek yang berada dalam kesimbangan daya ini mematuhi Hukum Newton Ketiga.

Contoh yang paling mudah adalah bingkai gambar yang tergantung di dinding yang menggunakan tali. Bingkai gambar ini dikatakan berada dalam keadaan keseimbangan daya yang berada dalam keadaan pegun. Untuk lebih memahami setiap daya yang bertindak ke atas bingkai gambar ini, segi tiga daya dilukis dan dilabelkan setiap daya yang bertindak. Arah daya yang bertindak adalah satu hala. Segi tiga daya bermaksud daya-daya yang dilukis adalah secara berturutan. W adalah daya berat bingkai gambar manakala T adalah daya tegangan tali yang digantung pada paku di dinding.

Selain itu, sebuah kapal terbang yang berada di udara bergerak dengan halajun malar dan ketinggian malar. Terdapat empat daya yang bertindak iaitu, berat ke arah bawah kapal terbang, ke atas danke depan pula daya tujah dan daya rintangan bertindak ke arah belakang kapal terbang. Daya-daya yang bertindak ini membantu kapal terbang berada dalam keseimbangan daya kerana daya berat dan tujah ke atas adalah sama manakala daya yang bertindak daripada depan dan belakang, daya tujah dan rintangan juga adalah sama.

Bahan seperti getah pengikat, span, spring, plastisin dan sebagainya masing-masing mempunyai sifat kenyal dan tidak kenyal. Apakah yang dimaksudkan dengan kenyal? Kekenyalan bermaksud sifat bahan yang membolehkan suatu objek kembali kepada bentuk dan saiz asalnya selepas daya yang bertindak ke atasnya dialihkan.

Plastisin adalah salah satu contoh objek yang tidak kenyal dan tidak boleh kembali kepada bentuk asalnya. Getah dan spring mempunyai sifat kenyal yang membolehkan bahan tersebut kembali kepada bentuk asalnya.

Hubungan Antara Daya dan Pemanjangan Spring

Spring mempunyai sifat kenyal yang membolehkan ia kembali kepada bentuk asalnya apabila dikenakan daya tarikan iaitu boleh direnggangkan atau dimampatkan. Daya tarikan menyebabkan spring akan memanjang dan kembali kepada bentuk dan panjang asalnya apabila daya tarikan tersebut tidak lagi dikenakan.

Hubungan antara daya dan pemanjangan spring boleh ditakrifkan dalam Hukum Hooke. Daya yang bertindak ke atas spring yang tidak mnelebihi had kenyal spring berkadar terus dengan pemanjangan spring. Formula hukum Hooke adalah seperti berikut:

Graf Daya Melawan Pemanjangan Spring

Berdasarkan Hukum Hooke, pemanjangan spring adalah berkadar terus dengan daya. Jadi, graf berkadar terus adalah seperti berikut, graf garis lurus yang bermula daripada nilai sifar.

Nilai kecerunan pula dapat diukur menggunakan formula F =kx. X merupakan pemalar spring yang mewakili kecerunan graf F melawan x. Oleh itu nilai kecerunan dapat dicari menggunakan formula berikut:

Sifat spring adalah kenyal yang boleh diregangkan dan dimampatkan. Sehubungan dengan itu, keregangan dan kemampatan berlaku disebabkan tenaga keupayaan spring tersebut. Berdasarkan unit tenaga iaitu Newton meter/Nm, dan graf garis lurus daya,F melawan pemanjangan spring,x unit bagi daya adalah (N) manakala pemanjangan spring adalah (m), oleh itu bagi mendapatkan tenaga keupayaan spring, luas dibawah graf berbentuk segitiga menggunakan formula berikut bagi mendapatkan tenaga keupayaan kenyal.

Faktor yang Mempengaruhi Pemalar Spring

Berpandukan formula Hukum Hooke, F =kx, k merupakan pemalar yang sentiasa berubah-ubah mengikut jenis spring yang berlainan. Ada empat faktor yang mempengaruhinya iaitu bahan spring, ketebalan dawai spring, diameter dan panjang spring.

Dua contoh bahan yang biasa digunakan dalam pembuatan spring adalah kuprum dan keluli. Kuprum dan keluli berbeza dari segi beratnya. Keluli adalah lebih kuat daripada kuprum. Oleh itu, graf kecerunan bagi kuprum adalah lebih landai berbanding keluli yang lebih cerun bentuk grafnya.

Dawai yang lebih tebal mempunyai kecerunan yang lebih tinggi berbanding dawai yang lebih nipis.

Diameter merujuk kepada diameter spring tersebut. Ketebalan spring adalah sama. Apabila diameter spring adalah besar maka pemalar spring akan jadi lebih rendah, lebih landai bentuk grafnya berbanding spring yang mempunyai diameter spring yang kecil akan mempunyai pemalar spring lebih besar dan bentuk grafnya akan lebih cerun.

Semakin panjang spring, semakin mudah untuk menarik spring tersebut. Spring panjang mempunyai pemalar yang rendah manakala spring pendek mempunyai pemalar yang lebih besar. Kecerunan graf juga berbeza untuk spring pendek yang lebih cerun berbanding spring panjang yang kurang cerun.

Terdapat banyak kepentingan dan juga aplikasi yang mengguna pakai konsep daya. Di Langkawi, Jambatan Gantung Langkawi atau lebih dikenali sebagai Langkawi Skybridge banyak mengaplikasikan konsep daya. Jambatan ini merupakan laluan pejalan kaki yang melengkung terpanjang di dunia.

Rentang jambatan sepanjang 125meter digantung menggunakan lapan utas kabel pada satu pilon sahaja. Walaupun pilon dengan ketinggian 81.5meter dalam keadaan condong dan bentuk jambatan ini melengkung, Langkawi Skybridge sentiasa dalam keadaan stabil.

Pentingnya pengetahuan dan ilmu yang tinggi dalam seni bina futuristik dalam membina dan mengambil kira pelbagai aspek terutamanya pemahaman daya, mengambil kira faktor tiupan angin, pergerakan pelancong dan juga beban. Kesemua faktor ini haruslah mencapai kesimbangan bagi menjamin keteguhan struktur jambatan ini.

Oleh itu, jurutera dan pereka bentuk perlu memahami dan mengaplikasikan kosnep fizik seperti daya paduan, leraian daya dan keseimbangan daya semasa mereka bentuk sesuatu bangunan yang unik. Aspek ini penting dalam menjamin keteguhan struktur bangunan.

Buku Teks Fizik KSSM Tingkatan 5Fizik Tingkatan 5 KSSM | Bab 1 | 1.3 Keseimbangan Daya (Part 1)Mudahnya Fizik, “Daya Dan Gerakan II: Keseimbangan Daya. Cikgu Khairul Anuar. “Daya Dan Gerakan.” Modul Pengajaran Fizik Tingkatan 4 2013.


Tin: Definisi, Sifat, Sejarah dan Kegunaan

Apakah itu unsur tin dan sifat-nya? Artikel ini akan membincangkan sifat, sejarah penghasilan tin dan kegunaannnya dalam kehidupan seharian kita

Tin atau stannum merupakan sejenis unsur Kimia yang mempunyai simbol Sn dalam jadual berkala unsur. Ia terletak dalam kumpulan 14 bersama-sama dengan karbon, silikon dan germanium. Tin dapat dikategorikan sebagai logam yang berwarna kelabu keputihan.

Namun, struktur tin agak lembut dan dapat dibengkok atau dipotong dengan hanya menggunakan daya yang sedikit. Tin mempunyai 10 isotop yang stabil dan merupakan unsur paling banyak mempunyai isotop yang stabil. Bagi isotop yang tidak stabil, tin mempunyai 31 isotop ini.

Tin juga merupakan suatu unsur yang tidak toksik, mulur dan mudah ditempa. Tin mempunyai dua alotrop utama iaitu alfa yang berwarna kelabu dan beta yang berwarna putih. Tin dapat membentuk sebatian dengan unsur lain seperti kumpulan halida. Contohnya, tin tetrafluorida (SnF4) dan tin tetraklorida (SnCl4). Selain itu, tin juga membentuk sebatian dengan hidrogen iaitu Stannane (SnH4).

Sifat Fizikal dan Sifat Kimia

Bagaimana mahu mengenal sesuatu unsur kimia? Kerana terdapat banyak unsur kimia yang wujud, salah satu cara untuk mengenal dan membezakan unsur-unsur ini adalah dengan melihat kepada sifat sifatnya sama ada sifat fizikal atau sifat kimia.

Tin juga mempunyai sifat fizikal dan sifat kimia yang tersendiri. Sifat fizikal bagi tin adalah seperti ia mempunyai warna kelabu keputihan, berkilat, mudah dibentuk dan dapat memantulkan cahaya sama seperti cermin. Ia merupakan sejenis logam yang wujud dalam keadaan pepejal pada keadaan normal namun mempunyai sifat yang agak lembut.  Ia sangat mudah dipotong apabila dikenakan daya walaupun sedikit sama seperti logam lembut yang lain seperti indium, kadmium dan juga zink.

Walaupun tin adalah sejenis logam, ia mempunyai takat lebur yang agak rendah berbanding logam yang lain. Takat leburnya ialah 231.93 °C manakala takat didihnya ialah 2602 °C. Tin adalah unsur yang tahan karat apabila bersentuhan dengan air namun akan karat apabila bersentuhan dan bertindak balas dengan asid dan alkali. Tin juga sangat versatil dan sering digunakan sebagai mangkin bagi proses tertentu.

Simbol: SnNombor atom: 50Berat atom: 118.710 g/molKumpulan: 14Takat lebur: 231.93 °CTakat didih: 2602 °C Konfigurasi elektron: [Kr] 4d10 5s2 5p2

Tin mendapat namanya dari campuran Bahasa Jerman, Belanda dan Sweden iaitu tin-om, tin ataupun Zinn. Dalam jadual berkala unsur, tin dikenali dengan nama Stannum. Stannum merupakan nama Latin yang merujuk kepada campuran perak dan plumbum yang merupakan bahan aloi.

Jika dilihat dari sudut sejarah, Tin telah mula digunakan sejak 3000 tahun sebelum Masihi lagi sewaktu Zaman Perak. Teori ini dibuktikan dengan penemuan barangan gangsa yang ditemui. Barangan gangsa yang ditemui mempunyai kandungan tin sebanyak 2%.

Penambahan logam yang berlainan ini kepada logam gangsa dapat menambah kekuatan atau kekerasan kepada barangan ini. Selain itu, ia dapat merendahkan takat lebur dan memudahkan proses pembentukan barangan gangsa ini. Tin juga banyak digunakan dan ditemui pada tamadun Inca dan Aztec di Amerika Latin sebelum penjajahan Sepanyol. Disini juga ditemui banyak lombong-lombong bijih tin ini.

Kasiterit ataupun tin dioksida (SnO2) dikatakan merupakan sumber asal bagi tin. Bijih kasiterit inilah yang menjadi bahan asas pada hari ini bagi mengekstrak tin yang tulen. Selain itu, bijih lain seperti stanit juga digunakan bagi mendapatkan tin yang tulen.

Tin wujud dalam batuan igneus pada kerak Bumi namun jumlahnya sangat sedikit iaitu hanya 0.001% sahaja. Jumlahnya yang sedikit ini sama dengan unsur-unsur lain seperti Nikel, Plumbum, Serium dan juga Kobalt. Pada ruang kosmik pula, Tin terhasil daripada proses penyerapan neutron.

Tin biasanya akan wujud dalam keadaan bijih besi atau mineral Kasiterit. Bijih mineral inilah yang akan digunakan dalam proses penghasilan tin tulen di industri. Tin akan dihasilkan dengan proses penurunan bijih Kasiterit ini. Ia akan dipanaskan dan dibakar dalam relau peleburan (smelting furnace) bagi membuang kandungan oksigen pada Kasiterit ini. Kemudian, produk dari peleburan ini akan melalui proses seterusnya bagi mendapatkan tin yang asli dan tulen.

Pada masa kini, Cina merupakan pengeluar terbesar bagi tin merangkumi 50% daripada jumlah pengeluaran tin di seluruh Dunia. Selain itu, negara-negara terbesar yang lain ialah Indonesia, Peru dan juga Bolivia. Teknologi pada hari ini berjaya menghasilkan tin secara kitar semula daripada barangan-barangan terpakai yang mengandungi kandungan tin di dalamnya.

Kegunaan dan Aplikasi dalam Kehidupan

Tin sememangnya banyak digunakan dalam proses pateri. Ia akan dicampur dengan plumbum bagi membentuk sejenis aloi yang mempunyai ciri-ciri eutektik. Nisbah bagi mendapatkan ciri ini ialah 61.9% tin dan 38.1% plumbum.

Campuran ini sangat sesuai digunakan kerana ia dapat merendahkan takat lebur aloi ini pada suhu 183°C. Aloi ini banyak digunakan dalam kerja kerja pemasangan paip besi ataupun penyambungan litar elektrik. Pada tahun 2006, terdapat satu persidangan di Eropah yang menggesa untuk mengurangkan penggunaan plumbum di dalam campuran aloi ini ekoran masalah kesihatan yang serius yang timbul daripada pendedahan terhadap plumbum ini. Bahan pateri pada masa kini hanya mengandungi tin dan tidak lagi mengandungi plumbum.

Oleh kerana sifatnya yang tahan karat apabila terdedah kepada air dan keadaan lembab, tin digunakan dalam industri saduran. Ia akan dicampurkan dengan besi untuk disadur pada permukaan plumbum, zink ataupun bahan keluli bagi mengelakkan hakisan atau karat.

Aplikasi ini banyak digunakan dalam bekas keluli untuk industri makanan. Dalam catatan sejarah, teknologi saduran menggunakan tin ini telah digunakan sejak era revolusi industri di Kota London pada tahun 1812. Selain itu, peralatan memasak yang lain seperti periuk dan kuali juga menggunakan teknologi saduran tin bagi mendapatkan ciri-ciri anti hakisan dan anti karat.

Brittanica : TinRoyal Society of Chemistry : TinLive Science : Tin


Asid Nitrik: Definisi, Sifat, Formula Kimia & Kegunaan

Apakah itu Asid Nitrik? Artikel ini akan membincangkan definisi, sifat, formula kimia, cara penghasilan dan kegunaan asid nitrik

Asid nitrik, dengan formula kimianya, HNO3 ialah asid konjugat bagi nitrat yang digunakan dengan sangat meluas di dalam makmal bagi menjalankan pelbagai uji kaji dan eksperimen, juga menjadi bahan yang penting di dalam sector pembuatan baja dan bahan letupan. Atom nitrogen di dalam asid nitrik terikat dengan kumpulan hidroksil dan dua atom oksigen, lalu membentuk HNO3. Berat molekulnya ialah 63.013 g/mol, dan mempunyai kadar keterlarutan di dalam air yang sangat tinggi. Selain itu, asid nitrik juga adalah bahan pengoksida yang kuat dan pengalir elektrik yang baik.

Asid nitrik boleh mempunyai warna daripada kuning muda kepada coklat yang lebih gelap. Wasapnya pula dicirikan oleh warna kemerahan. Wasap bagi asid nitrik adalah sangat bertoksik dengan bau yang sangat tajam yang melemaskan, manakala asid nitrik di dalam bentuk cecair pula adalah berbahaya kerana ia akan menghakis tisu kulit, permukaan logam dan juga sesetengah plastik jika tersentuh. Pastikan anda memakai alat perlindungan yang betul sekiranya hendak mengendalikan asid nitrik.

Penyediaan dan penggunaan asid nitrik bukanlah perkara baharu dalam dunia kimia moden kerana ia telah ditemukan lama dahulu oleh ahli kimia terawal. Seorang ahli kimia daripada Jerman yang bernama Johann Rudolf Glauber (1648), telah memberi keterangan tentang proses makmal biasa yang telah digunakan selama bertahun-tahun yang terdiri daripada memanaskan kalium nitrat dengan asid sulfurik pekat untuk mencipta asid nitrik.

Pada tahun 1776, Antoine-Laurent Lavoisier menunjukkan terdapat oksigen di dalam sebatian tersebut dan pada tahun 1816, Joseph-Loius Gay-Lussac dan Claude-Loius Berthollet menubuhkan komposisi kimia bagi asid nitrik.

Kaedah utama dalam pembuatan asid nitrik adalah dengan cara pemangkin pengoksidaan ammonia. Di dalam kaedah yang dibangunkan oleh ahli kimia yang berasal daripada Jerman yang bernama Wilhelm Ostwald pada tahun 1901, gas ammonia berjaya dioksidakan kepada nitrik oksida dan nitrogen dioksida menggunakan udara atau oksigen dengan kehadiran pemangkin kasa platinum.

Nitrogen dioksida menyerap air untuk membentuk asid nitrik. Larutan asid-dalam-air yang terhasil (kira-kira 50 hingga 70 peratus (%) mengikut berat asid) boleh didehidrasi melalui penyulingan dengan asid sulfurik.

Terdapat beberapa kaedah penyediaan asid nitrik yang sering dilakukan di dalam makmal ataupun di industri dengan skala yang besar, antaranya ialah;

Penyediaan di dalam  makmal

Asid nitrik disediakan di dalam makmal dengan cara memanaskan garam nitrat dengan asid sulfurik pekat.

NaNO3 + H2SO4  ->  NaHSO4 + HNO3

Wap daripada asid nitrik disejat kepada cecair keperangan di dalam bekas penerima yang disejukkan di di dalam air yang sejuk. Oksida nitrogen yang terlarut kemudiannya disingkirkan dengan proses penyulingan semula atau meniup arus karbon dioksida atau udara kering ke atas asid yang suam.

Pembuatan nitrik asid secara besar-besaran – Asid nitrik dihasilkan dengan meniup udara ke dalam arka elektrik yang dipukul di antara dua elektrod kuprum yang disejukkan dengan air dan dibiarkn merebak ke dalam cakera dengan bantuan medan magnet pada sudut yang tepat.Proses Ostwald – Kuantiti ammonia yang besar dihasilkan melalui proses Haber ditukarkan kepada asid nitrik melalui proses Ostwald. Proses tersebut boleh diperhatikan melalui persamaan kimia seperti di bawah;

4 NH3 – (Kasa platinum) -> 4NO + 6H2O

2NO + O2 -> 2 NO2

4NO2 + 2H2O + O2 -> 4 HNO3

Asid nitrik yang cair boleh dipekatkan melalui kaedah penyulingan sehingga takat didih campuran yang malar diperolehi sebanyak 98 peratus (%). Wasap asid nitrik diperolehi dengan cara penyulingan asid tersebuut dengan asid sulfurik pekat. Kristal bagi asid nitrik tulen boleh didapatkan dengan cara menyejukkan 98 peratus (%) asid di dalam campuran yang beku.

Kepekatan asid nitrik mengikut kegunaan

Apabila bercerita tentang asid nitrik, ia boleh didapati di pasaran dengan pelbagai kepekatan yang berbeza-beza. Kepekatan yang berlainan itu bertujuan untuk kegunaan yang pelbagai. Bagi asid nitrik gred komersial, ia kebiasaannya dijual dengan larutan asid nitrik berkepekatan di antara 52% dan 68%, dan selebihnya adalah air.

Bagi kegunaan di dalam makmal pula, ia memerlukan gred kepekatan yang lebih tinggi dan kebiasaannya berkepekatan antara 70% dan 99%. Apabila sesuatu larutan dibuat lebih daripada 86% asid nitrik, ia sering dirujuk sebagai asid nitrik berwasap. Apabila ia mencapai kepekatan melebihi 98%, ia boleh dipecahkan mengikut beberapa pengkelasan, iaitu asid nitrik wasap putih atau asid nitrik wasap merah.

Asid nitrik 70% – pada kepekatan ini, asid nitrik boleh dikatakan berada di dalam gred teknikal. Asid nitrik 70% ialah pengoksida yang baik yang digunakan untuk membersihkan barang kemas emas dan perak. Ia juga digunakan di dalam pengukiran logam dan pembersihan secara am.Asid nitrik 90% wasap kuning – asid  nitrik 90% juga dikenali sebagai asid nitrik kuat, banyak digunakan di dalam makmal sebagai reagen, baja, dan bahan untuk pembuatan bahan letupan.Asid nitrik 98% wasap – Asid nitrik jenis ini mempunyai kepekatan yang tinggi, digunakan sebagai reagen untuk nitrogen, pengoksida yang kuat, dan bahan bakar roket.

Asid nitrik digunakan dengan sangat meluas di dalam beberapa industri, antaranya:

Baja – industri yang paling banyak menggunakan asid nitrik ialah industry pembuatan baja. Apabila asid nitrik dicampurkan dengan ammonia, ia akan menghasilkan baja yang baik dan wujud sebagai ammonium nitrat. Satu lagi baja yang dikilangkan ialah kalsium nitrat.Bahan letupan – asid nitrik digunakan untuk mencipta pelbagai jenis bahan letupan seperti nitrogliserin, dan trinitrogliserin (TNT). Bahan-bahan letupan tersebut dikategorikan sebagai gred ketenteraan dan digunakan untuk pertahanan keselamatan negara.Pelekat – asid nitrik ialah komponen yang biasa digunakan di dalam pelekat yang digunakan di dalam pembungkusan makanan.Perubatan – Di dalam keadaan tulennya dan sifat kaustik, asid nitrik boleh digunakan untuk menyingkirkan ketuat. Jika dilarutkan dengan kepekatan yang sesuai, ia boleh digunakan untuk merawat ketidakhadaman.Membersihkan logam – asid nitrik boleh digunakan untuk membersihkan dan menyucikan logam adi seperti platinum, emas dan perak. Ia membentuk akua regia apabila digabungkan dengan asid hidroklorik yang mana boleh melarutkan emas dan platinum.Bahan  pewarna – apabila asid nitrik diproses kepada kalsium ammonium nitrat, pengkilang boleh menggunakan asid tersebut untuk memproses pelbagai lagi pewarna komersial.Pengukiran – apabila asid nitrik digabungkan dengan alkohol, ia boleh digunakan untuk  mengukir rekaan di atas pelbagai jenis permukaan logam seperti tembaga, gangsa, dan Loyang. Ia selalunya digunakan untuk mencipta bahan dekorasi rumah.Pengesanan dadah – asid nitrik boleh digunakan untuk mengesan perbezaan antara dadah jenis heroin dan morfin. Ia jug penting di dalam ujian pengesanan yang boleh mengenalpasti LSD.

Jenis Asid yang lain

Brainkrt.com (2018-2023). Nitric acid: Preparation, Properties. Britannica, T. Editors of Encyclopaedia (2021, May 7). Nitric acid. Encyclopedia Britannica. National Center for Biotechnology Information (2021). PubChem Compound Summary for CID 944, Nitric acid. Retrieved October 25, 2021 Lab Pro (2021). Top 10 Uses for Nitric Acid.


Asid Asetik: Definisi, Sifat, Formula Kimia & Kegunaan

Apakah itu Asid Asetik (Cuka)? Artikel ini akan membincangkan definisi, sifat, formula kimia, cara penghasilan dan kegunaan asid Asetik

Cuka ialah antara barang keperluan di rumah yang penting untuk digunakan dalam masakan juga boleh digunakan sebagai bahan pencuci jubin atau singki. Selain itu, cuka juga mempunyai bau yang agak tajam jika dihidu secara terus. Apa yang membuatkan cuka berbau begitu? Cuka sebenarnya adalah sejenis larutan yang diperbuat daripada asid asetik dengan kepekatan sebanyak 4 hingga 8 peratus (%) yang dilarutkan ke dalam air dan beberapa bahan lain yang memberikan cuka rasa seperti yang ada di pasaran sekarang.

Asid asetik, atau juga dikenali sebagai asid etanoik, ialah sejenis larutan tidak berwarna yang mempunyai bau yang kuat, masam dan tajam dengan formula kimianya C2H4O2. Disebabkan asid asetik memiliki karbon di dalam formula kimianya, ia tergolong sebagai sebatian organik. Formula kimia bagi asid asetik boleh ditulis dengan pelbagai cara, antaranya ialah; C2H4O2, CH3COOH, dan CH3CO2H.

Sifat kimia asid asetik

Tindak balas kimia yang harus dilalui oleh asid asetik adalah sama dengan asid karboksilik yang lain. Apabila asid asetik dipanaskan pada suhu lebih daripada 440 oC, sebatian tersebut akan melalui proses penguraian untuk menghasilkan sama ada metana dan karbon dioksida, atau air dan etenon seperti yang ditunjukkan oleh persamaan kimia di bawah;

CH3COOH + Haba → CO2 + CH4

CH3COOH + Haba → H2C=C=O + H2O

Sesetengah logam seperti magnesium, zink, dan besi melalui proses penkakisan apabila terdedah kepada asid asetik. Tindak balas tersebut menyebabkan pembentukan garam asetat.

2CH3COOH + Mg → Mg(CH3COO)2 (magnesium asetat) + H2

Tindak balas di antara asid asetik dan magnesium akan menyebabkan pembentukan magnesium asetat dan gas hidrogen, seperti yang ditunjukkan di dalam persamaan kimia di atas.

Sifat fizikal asid asetik

Walaupun asid asetik dikategorikan sebagai asid lemah, tetapi jika berada dalam kepekatan yang tinggi, ia tetap mempunyai kebolehan untuk menghakis dan boleh menyebabkan kemudaratan kepada kulit jika bersentuhan. Antara sifat umum asid asetik adalah seperti berikut;

Mempunyai bau yang tengik dan tajam, serta wujud dalam keadaan larutan cecair tidak berwarnaPada suhu bilik, takat didih dan takat lebur bagi asid etanoik ialah 391K dan 289KJisim molar bagi asid asetik ialah 60.052 g/mol dan ketumpatan di dalam keadaan cecair ialah 1.049 g.cm-3Kumpulan berfungsi karboksil di dalam asid asetik boleh menyebabkan pengionan di dalam sebatian dengan tindak balas seperti ini; CH3COOH ⇌ CH3COO– + H+Asid asetik mempunyai sifat keasidan disebabkaan oleh perlepasan proton seperti yang ditunjukkan di dalam persamaan kimia di atasPemalar penguraian asid (pKa) bagi asid asetik di dalam larutan air ialah 4.27pH bagi larutan 1.0M kepekatan asid asetik ialah 2.4, yang mana ia menunjukkan yang asid asetik tidak mengurai sepenuhnya di dalam airDi dalam keadaan cecair, asid asetik ialah polar, larutan protik, dengan pemalar dwieletriknya ialah 6.2.

Asid asetik dihasilkan secara industri melalui proses karbonilasi metanol. Persamaan kimia bagi tiga langkah yang terlibat di dalam proses pembuatan asid asetik boleh dilihat seperti berikut;

CH3OH (metanol) + HI (hidrogen iodida) → CH3I (metil iodida perantara) + H2OCH3I + CO (karbon monoksida) → CH3COI (asetil iodida)CH3COI + H2O → CH3COOH (asid asetik) + HI

Metil iodida perantara dihasilkan daripada tindak balas antara metanol dan hidrogen iodida. Perantara tersebut kemudian bertindak balas dengan karbon monoksida. Hasil bagi tindak balas tersebut kemudiannya akan dirawat dengan air untuk menghasilkan asid asetik sebagai produk akhir. Metil karbonil kompleks mestilah digunakan sebagai pemangkin di langkah yang kedua di dalam proses ini.

Terdapat satu lagi cara penyediaan asid asetik. Sesetengah garam naftalena bagi kobalt, kromium, dan mangan boleh digunakan sebagai pemangkin logam di dalam proses pengoksidaan asetaldihad. Persamaan kima bagi tindak balas ini boleh ditulis sebagai;

O2 + 2CH3CHO → 2CH3COOH

Etilena (C2H4) boleh dioksidakan menjadi asid asetik dengan bantuan pemangkin paladium dan asid heteropoly, seperti yang diperihalkan oleh persamaan kimia di bawah;

O2 + C2H4 → CH3COOH

Sesetengah bakteria anerobik mempunyai kebolehan untuk mengubah gula kepada asid asetik secara terus.

Ia boleh diperhatikan bahawa tiada perantara etanol terbentuk dalam penapaian anaerobik gula oleh bakteria ini.

Antara kegunaan asid asetik ialah;

Penyediaan makanan – cuka ialah bahan makanan yang sangat biasa ditemukan di dapur, ia selalu digunakan sebagai bahan pengawet di dalam pembuatan cecair untuk membuat jeruk, salad dressing, bahan perapan dan banyak lagi. Cuka juga boleh digunakan dalam penyediaan makanan bagi membantu mengawal pencemaran Salmonela di dalam daging dan produk tenusu.Pembersihan – cuka boleh digunakan sebagai bahan pencuci tingkap, bahan pencuci pinggan mangkuk, agen pembilas bagi mesin pencuci pinggan, dan bahan untuk mencuci jubin lantai bilik air. Cuka juga boleh digunakan untuk membersihkan alat-alatan yang digunakan untuk mengendalikan makanan seperti pisau, papan pemotong, sudu, garfu.Berkebun – pada kepekatan 10 hingga 20 peratus, asid asetik boleh digunakan sebagai pencegah rumpai. Apabila digunakan sebagai racun herba, asid asetik boleh membunuh rumpai dan rumput yang tumbuh daripada tanah.

Apabila asid asetik mempunyai kepekatan sebanyak 99.5 peratus, ia dipanggil sebagai asid asetik glasier. Asid asetik glasier mempunyai pelbagai kegunaan, termasuk sebagai bahan mentah dan pelarut di dalam penghasilan pelbagai lagi produk kimia yang lain.

Aplikasi asid asetik glasial di dalam industri

Vinil asetat, serat fiber dan plastik, asid asetik digunakan untuk membuat pelbagai lagi bahan kimia yang lain, termasuk vinil asetat, asetik anhidrat, dan asetat ester.Vinil asetat digunakan untuk membuat polivinil asetat, sejenis polimer yang digunakan di dalam cat, pelekat, plastik, dan penyudah tekstil.Asetik anhidrat digunakan di dalam pembuatan serat fiber selulosa asetat dan plastik di dalam filem fotografi, dan pakaian.Asid asetik juga digunakan di dalam tindak balas kimia untuk menghasilkan asid tereftalik yang dimurnikan (PTA) yang mana ia digunakan untuk pembuatan plastic PET – dalam sektor pembuatab fiber sintetik, bekas makanan, botol minuman dan filem plastik

Jenis Asid yang lain

Garcia. N (2021). What is Acetic Acid? – Uses, Structure & Formula. Study.com.Chemical Safety Facts (2021). Acetic Acid. Brown, W. H. (2020, February 5). acetic acid. Encyclopedia Britannica.Byju’s (2021). Acetic Acid (CH3COOH).


9 Jenis Diet Yang Popular

Apakah jenis-jenis diet yang wujud? Artikel ini akan menerangkan beberapa jenis cara diet yang popular diseluruh dunia.

Anda pernah mencuba untuk berdiet? Pernah atau tidak anda terfikir diet yang bagaimanakah patut diamalkan untuk mencapai penurunan berat badan yang sihat? Di Malaysia, pelbagai jenis diet sudah kita dengar dan baca tapi benarkah diet-diet tersebut selamat diamalkan dan tidak akan mendatangkan sebarang kesan sampingan terhadap kesihatan kita? Oleh itu artikel ini akan membincangkan dengan lebih lanjut akan 9 jenis diet yang popular.

9 Jenis Diet yang Popular

Anda pernah mendengar istilah suku-suku separuh? Sekiranya anda sering mengikuti perkembangan Kementerian Kesihatan Malaysia, anda pasti sudah terbiasa dengan istilah ini. Diet suku-suku separuh merupakan sejenis diet yang dicadangkan oleh Kementerian Kesihatan kerana diet ini mengambil kira keseimbangan kesemua jenis kumpulan makanan. Bagaimana nak aplikasikan diet ini di dalam kehidupan harian?

Senang sahaja caranya. Pinggan makanan harian kita akan dibahagikan kepada 3 bahagian dan setiap bahagian akan diisi dengan kumpulan makanan seperti yang dinyatakan di bawah.

Suku (1/4): Protein seperti ayam, daging, ikanSuku (1/4): Sumber bijirin seperti nasi, mee, bihun dan lain-lainSeparuh (1/2): Sayur-sayuran dan buah-buahan

Berikut merupakan kelebihan diet suku-suku separuh

Mudah untuk dipraktikkanSeimbang dan lengkap semua nutrisi yang diperlukan tubuhDapat mengawal pengambilan kalori harian terutamnya bagi mereka yang tidak mahir dengan pengiraan kalori di dalam makanan.

Diet ketogenik ataupun lebih mudah dipanggil diet keto merupakan antara diet yang popular di kalangan masyarakat di Malaysia. Keto diet ini menekankan pengambilan karbohidrat yang rendah dah pengambilan protein dan lemak yang tinggi. Pembahagian makronutrisi bagi diet ini adalah 55-60% lemak, 30-35% protein dan 5-10% karbohidrat.

Mengikut sejarah, diet keto ini diaplikasikan di dalam perawatan pesakit sawan semasa tahun 1921. Di dalam dunia perubatan juga, diet ini digunakan untuk merawat kanak-kanak yang mengalami masalah sawan. Pengambilan karbohidrat yang sedikit akan menyebabkan badan untuk melakukan proses ketogenesis dan badan akan berada dalam keadaan ketosis. Penghasilan keton akan berlaku di mana ianya membekalkan tenaga kepada otak.

Sama seperti diet keto, diet atkins juga menekankan tentang pengambilan karbohidrat yang sedikit dan rendah. Apa yang membezakan diet atkins dan diet keto adalah diet atkins membenarkan peningkatan pengambilan karbohidrat secara berfasa berbanding dengan diet keto yang mengekalkan pengambilan karbohidrat yang rendah. Terdapat 4 fasa di dalam diet ini iaitu fasa 1, 2, 3 dan 4. Setiap fasa ini mempunyai panduannya yang tersendiri.

Intermittent fasting ataupun IF juga tidak terkecuali daripada menjadi pilihan segenap masyarakat yang cuba berdiet. Apa itu diet intermittent fasting? Diet ini mengaplikasikan konsep berpuasa di mana pengamalnya akan berpuasa untuk berdasarkan jenis IF yang mereka amalkan. Berikut merupakan antara kaedah untuk melakukan IF ini.

Kaedah 16/8: Pengamal perlu untuk berpuasa selama 16 jam dan meninggalkan sarapan pagi. Mereka mempunyai tempoh masa selama 8 jam untuk mengambil makanan selepas berpuasa.Makan-berhenti-makan: Kaedah ini memerlukan pengamalnya untuk berpuasa selama 24 jam, sekali ke dua kali dalam tempoh masa seminggu.Diet 5:2: Menggunakan kaedah ini, pengamal akan mengamalkan diet yang ketat selama dua hari dan mengambil makanan seperti biasa pada 5 hari selebihnya.

Diet rendah kalori merupakan antara diet yang terkenal dikalangan mereka yang ingin menurunkan berat badan. Terdapat dua jenis diet rendah kalori iaitu:

Diet rendah kalori: Pengambilan kalori harian dihadkan kepada 1200 kcalDiet sangat rendah kalori: Pengambilan kalori harian dihadkan kepada 800 kcal

Untuk mengamalkan diet ini, pengamal perlulah mendapatkan nasihat dan dibawah kawalan doktor dan pegawai dietetik kerana pengambilan kalori yang terlalu rendah dapat membebankan kesihatan.

Pasti anda pernah mendengar istilah detoks bukan? Apa yang dimaksudkan dengan diet detoks? Diet ini dikatakan dapat membersihkan tubuh badan daripada toksin yang berbahaya. Tapi benarkah ini pernyataan ini? Antara ciri-ciri utama diet ini adalah pengambilan buah-buahan, sayur-sayuran, jus, air herba, dan bermacam-macam lagi makanan dan minuman yang dikatakan mampu untuk mengeluarkan toksin di dalam badan.

Terdapat kurang kajian untuk membuktikan keberkesanan diet ini di dalam membuang toksin di dalam badan. Malah tubuh badan kita sendiri mampu untuk menyahkan toksin di dalam badan melalui fungsi hati, buah pinggang, usus dan kulit tanpa perlu untuk kita mengamalkan diet ini.

Diet General Motor (5)

Diet General Motor ataupun turut dikenali sebagai diet GM merupakan sejenis diet di mana pengamalnya hanya akan mengambil satu jenis kumpulan makanan sahaja dalam sehari. Contohnya, mereka akan mengambil buah sahaja pada hari ahad dan sayur-sayuran sahaja pada hari isnin. Diet ini membahagikan jenis kumpulan makanan kepada 7 hari dalam seminggu. Namun begitu, asal usul diet ini masih tidak diketahui.

Diet mengikut jenis darah (6)

Pernah anda dengar diet mengikut jenis darah? Pernah menjadi viral di sosial media berkaitan dengan diet ini. Persoalannya betul atau tidak yang kita perlu mengamalkan diet mengikut jenis darah? Diet ini telah dicetuskan oleh seorang doktor iaitu Dr. Peter D’Adamo melalui bukunya Eat Right 4 Your Types. Berikut merupakan panduan bagi diet ini.

Darah jenis A: Mereka berdarah A perlu mengambil makanan bersumberkan tumbuhan.Darah jenis B: Mereka berdarah B boleh mengambil sumber tumbuhan dan daging kecuali ayam dan khinzir. Mereka dibenarkan untuk mengambil sumber tenusu tetapi perlu mengelakkan pengambilan gandum, jagung dan beberapa makanan lain.Darah jenis AB: Mereka dibolehkan untuk mengambil makanan laut, sumber tenusu, kacang, tofu dan bijirin.Darah jenis O: Mereka dibenarkan untuk mengambil protein dan sesetengah jenis sayur dan buah.

Tiada kajian yang dapat membuktikan bahawa diet berdasarkan jenis darah ini sememangnya berkesan. Kebaikan yang dapat disimpulkan dari diet ini adalah ianya tidak melibatkan makanan terproses dan segera. Oleh itu, anda digalakkan untuk mengamalkan diet yang seimbang yang sudah terbukti keberkesanannya.

Diet tanpa nasi ini bukan lagi perkara baharu bagi mereka yang ingin menurunkan berat badan. Di dalam diet ini, pengamalnya tidak akan mengambil nasi di dalam diet mereka dan akan menggantikan dengan sumber karbohidrat yang lain. Persoalannya betulkah nasi boleh menyebabkan kegemukkan?

Soalan ini mempunyai dua jawapan. Ya nasi boleh menyebabkan kegemukkan sekiranya diambil di dalam kuantiti yang banyak dan melebihi keperluan kalori harian anda. Namun apabila diambil secara sederhana, nasi tidak akan menyebabkan kegemukkan sama sekali. Seperti sumber karbohidrat yang lain, satu hidangan nasi menyumbang sebanyak 150 kcal, jadi tiada bezanya untuk kita menggantikan nasi dengan sumber karbohidrat yang lain seperti roti, bihun dan lain-lain.

Masood, W., Annamaraju, P., & Uppaluri, K. R. (2020). Ketogenic diet. StatPearls [Internet].Shoemaker, S. V. (2019, June 13). Atkins vs. Keto: What’s the difference? Healthline.Mayo Foundation for Medical Education and Research. (2020, May 6). Atkins diet: What’s behind the claims? Mayo Clinic.Gunnars, K. (2020, April 21). Intermittent fasting 101 – the ultimate beginner’s guide. Healthline. Link, R. (2017, July 4). The GM diet plan: Lose Fat in just 7 days? Healthline.Leech, J. (2017, June 4). The blood type diet: An evidence-based review. Healthline.


10 Makanan untuk Pesakit Asma

Apakah makanan yang sesuai untuk pesakit asma? Artikel ini akan membincangkan beberapa jenis makanan yang sesuai untuk pesakit asma

Asma bukanlah sejenis penyakit yang asing lagi bagi kita di Malaysia. Ianya merupakan sejenis yang disebabkan oleh masalah pada sistem pernafasan di mana terdapatnya inflamasi dan keradangan pada salur pernafasan yang menyebabkan salur pernafasan menjadi sempit lalu menyulitkan pesakit untuk bernafas.

Pesakit yang mengalami serangan asma akan mengalami tanda-tanda seperti sukar bernafas atau sesak nafas, batuk, penghasilan bunyi seperti bersiul semasa bernafas, cepat penat dan sakit pada bahagian dada. Asma merupakan sejenis penyakit yang tidak dapat disembuhkan tetapi simptom-simptomnya boleh dikawal dan dirawat dengan rawatan yang betul. Kebiasaanya terdapat dua jenis ubat (1) yang akan diambil oleh pesakit asma iaitu:

Ubat pengawal: Ubat yang perlu diambil sama ada pesakit mempunyai simptom ataupun tidak dan ianya bertujuan untuk mengawal asma.Ubat pelega: Ubat yang perlu diambil apabila pesakit mengalami tanda-tanda serangan asma.

Selain daripada ubat-ubatan, adakah diet juga memainkan peranan di dalam pengawalan penyakit asma ini? Oleh itu artikel ini akan membincangkan dengan lebih lanjut akan diet yang sesuai diamalkan oleh pesakit asma.

Salah satu punca asma adalah ia merupakan penyakit keturunan. Penyakit ini boleh tercetus disebabkan beberapa punca (2).

Jangkitan kumanTindak balas alergik seperti alergik terhdap habuk, asap, bulu haiwan dan lain-lain.Pengambilan sesetengah ubat-ubatanTekanan ataupun stressMelakukan Latihan ataupun senaman yang beratPerubahan suhu ataupun cuaca

10 Makanan untuk Pesakit Asma

Berikut merupakan vitamin dan mineral yang dapat membantu untuk meningkatkan kesihatan pesakit asma.

Beberapa kajian telah menunjukkan bahawa kekurangan vitamin D berkait dengan penyakit asma. Satu kajian di Peru telah dijalankan untuk mengkaji hubungan diantara vitamin D dan kelaziman penyakit asma di kalangan populasinya (3).

Kajian mendapati bahawa paras vitamin D yang rendah berkait dengan penyakit asma. Antara fungsi vitamin D adalah memodulasikan respon sel T. Antara makanan yang kaya dengan sumber vitamin D adalah ikan seperti salmon, sardin, daging, kuning telur dan makanan yang difortifikasi dengan vitamin D seperti bijirin sarapan pagi.

Artikel Berkaitan: Makanan Tinggi Vitamin D

Antara fungsi vitamin E adalah menghalang penghasilan IgE, memodulasikan respon sel T, dan terlibat di dalam kestabilan membran sel (4). Kajian menemukan bahawa pengambilan vitamin E dapat mengurangkan risiko untuk mendapat asma (5). Antara sumber bagi vitamin E adalah minyak sayuran, sayur-sayuran hijau, kekacang dan lain-lain.

Artikel Berkaitan: Makanan Tinggi Vitamin E

Umum pasti mengetahui bahawa vitamin C mempunyai kebaikkannya seperti dapat meningkatkan sistem imunisasi dan terlibat di dalam penghasilan kolagen. Untuk sistem pernafasan pula, vitamin C menghalang penghasilan prostaglandin di mana prostaglandin ini dapat menyebabkan keradangan dan penyempitan salur pernafasan (6). Antara sumber bagi vitamin C ialah buah-buahan sitrus, jambu batu, anggur, buah-buahan beri dan lain-lain.

Artikel Berkaitan: Makanan Tinggi Vitamin C

Beta karotin merupakan sejenis elemen yang akan ditukarkan kepada vitamin A oleh tubuh badan. Beta karotin dapat mencegah aktiviti radikal bebas yang dapat menyebabkan kerosakkan sel dan mencegah keradangan. Kajian mendapati paras serum beta dan alfa karotin yang tinggi dikaitkan dengan peningkatan fungsi paru-paru (6). Antara sumber makanan yang kaya dengan beta karotin adalah lobak merah, tomato, ubi keledek dan lain-lain.

Serat merupakan sejenis elemen yang boleh didapati daripada tumbuh-tumbuhan, buah-buahan dan makanan bijirin penuh. Pengambilan serat dikaitkan dengan kurangnya risiko mendapat asma dan peningkatan fungsi paru-paru (6). Hal ini kerana serat mempunyai sifat antioksida dan anti inflamasi yang dapat melindungi fungsi paru-paru.

Lemak juga mempunyai kategori lemak yang baik seperti omega-3. Pengambilan omega-3 dikatakan dapat mencegah asma dan tindak balas alergik (6).  Antara sumber omega-3 ialah ikan salmon, ikan sardin, biji chia, sayuran hijau dan lain-lain.

Selenium merupakan sejenis mineral yang berfungsi untuk metabolisma tubuh dan fungsi tiroid. Ianya turut mempunyai sifat antioksida. Kajian telah mendapati bahawa pesakit asma mempunyai paras selenium yang rendah (6). Antara makanan yang mempunyai sumber selenium adalah bijirin penuh, produk tenusu, ayam, ikan, telur dan lain-lain.

Seperti selenium, zink juga merupakan sejenis mineral yang diperlukan oleh tubuh badan. Zink dapat memodulasi aktiviti dan respon yang dihasilkan oleh sel T, sejenis sel imun tubuh badan (4). Pengambilan yang mencukupi semasa hamil dapat membantu pembentukkan paru-paru bayi (4). Antara makanan yang kaya dengan sumber zink adalah daging, kekacang, makanan laut, bijirin penuh dan lain-lain.

Antara kelebihan pengambilan magnesium terhadap pesakit asma adalah dapat mengendurkan otot licin dan menstabilkan sel mast (4), iaitu sejenis sel yang terlibat di dalam respon inflamasi seperti tindak balas alergik.

Flavonoid adalah komponen yang boleh didapati di dalam sayur-sayuran dan buah-buahan. Antara kebaikkannya adalah bersifat antioksida, anti keradangan dan anti alergik (6). Oleh itu, rajin-rajinlah makan sayur-sayuran dan buah-buahan ya.

Konklusinya, tiada diet yang khusus perlu diamalkan oleh pesakit asma di dalam mengawal penyakit ini. Pengambilan sayur-sayuran, buah-buahan dan makanan bijirin penuh dapat membekalkan vitamin dan mineral kepada tubuh badan lalu mengurangkan simptom-simptom penyakit asma. Adalah penting untuk anda mengenali sendiri makanan-makanan yang akan mendatangkan alergik dan keradangan kepada diri anda apabila diambil. Sekiranya anda mengalami simptom asma yang teruk, sila dapatkan rawatan segera di klinik dan hospital berdekatan.

Tips Pemakanan yang lain

Asma – portal myhealth. (2014)NHS. (2021). Asthma – Causes – NHS. NHS choices. Checkley, W., Robinson, C. L., Baumann, L. M., Hansel, N. N., Romero, K. M., Pollard, S. L., Wise, R. A., Gilman, R. H., Mougey, E., Lima, J. J., & PURA Study Investigators (2015). 25-hydroxy vitamin D levels are associated with childhood asthma in a population-based study in Peru. Clinical and experimental allergy : journal of the British Society for Allergy and Clinical Immunology, 45(1), 273–282. Escott-Stump, S. (2008). Nutrition and diagnosis-related care. Lippincott Williams & Wilkins.McKeever, T. M., & Britton, J. (2004). Diet and asthma. American journal of respiratory and critical care medicine, 170(7), 725-729.Alwarith, J., Kahleova, H., Crosby, L., Brooks, A., Brandon, L., Levin, S. M., & Barnard, N. D. (2020). The role of nutrition in asthma prevention and treatment. Nutrition reviews, 78(11), 928-938.


10 Khasiat Quinoa yang Perlu Anda Tahu

Apakah khasiat quinoa pada kesihatan? Artikel ini akan membincangkan khasiat quinoa, kandungan nutrisi dan kompaun sihat di dalamnya.

Quinoa atau nama saintifiknya, Chenopodium quinoa Willd., merupakan sejenis tumbuhan herba dalam keluarga Chenopodiaceae. Pada awalnya, penanaman quinoa hanya wujud di kawasan Selatan Amerika. Kewujudan teknologi yang canggih dan permintaan yang tinggi menjadikan penanaman quinoa diperluaskan ke seluruh negara.

Kebanyakan negara memilih quinoa sebagai salah satu tanaman untuk pertanian kerana quinoa mengandungi khasiat yang tinggi dan baik untuk kesihatan serta kebolehan untuk mengatasi masalah keadaan cuaca. Tumbuhan ini mampu hidup dalam persekitaran yang tidak menentu seperti cuaca sejuk, kemarau, banjir dan tanah yang terpinggir iaitu tanah yang kurang sesuai untuk penanaman.

Biji quinoa mempunyai ciri fizikal bersaiz kecil, berbentuk bulat dan leper. Tumbuhan ini mempunyai pelbagai warna seperti putih, kelabu, hitam, merah dan kuning. Secara kebiasaannya, quinoa dijadikan sebagai sarapan pagi kerana memberikan rasa kenyang yang lebih lama. Kini, quinoa telah menjadi makanan ruji di sesetengah kawasan bagi menggantikan nasi dan gandum. Untuk artikel kali ini, kita akan membincangkan khasiat quinoa terhadap kesihatan.

Beberapa kajian dijalankan untuk menganalisis kandungan makronutrien dan mikronutrien dalam quinoa. Bahagian perisperma biji quinoa membekalkan karbohidrat manakala bahagian endosperma dan embrio biji quinoa membekalkan protein, mineral dan lemak. Selain daripada itu, quinoa mengandungi vitamin dan mineral yang diperlukan untuk tubuh badan kita. Komposis 100g Quinoa adalah:

Karbohidrat: 63.7%Protien: 12.9%Lemak: 6.5%Serat: 13.9%Kalsium: 148.7mgZat Besi: 13.2mgMagnesium: 249.6mgFosforus: 383.7mgKalium: 926.7mgZink: 4.4mg

Dapatan daripada beberapa kajian menunjukkan bahawa kandungan karbohidrat dalam biji quinoa adalah diantara 49% hingga 68% daripada berat sebenar. Kanji merupakan komposisi utama karbohidrat dalam quinoa dan diikuti dengan serat yang membentuk 7.0% hingga 9.7% daripada kandungan karbohidrat. Manakala kandungan protein dan asid amino dalam biji quinoa adalah antara 11% hingga 19%.

Menariknya tentang biji quinoa, ianya mengandungi asid amino penting untuk kesihatan tubuh badan. Ini kerana protein dalam biji quinoa dilabel sebagai protein yang berkualiti tinggi dan komposisi asid amino dalam biji quiona lebih tinggi berbantu gandum, barli dan kacang soya. Quinoa telah dijadikan sebagai alternative kepada produk tenusu. Seterusnya, untuk kandungan lemak dalam quinoa adalah antara 2% hingga 9.5%, dimana peratusan ini lebih tinggi daripada jagung, kacang soya dan bijirin.

Kompaun sihat dalam Quinoa

Mikronutrien seperti vitamin dan mineral memberikan khasiat yang baik kepada badan. Sama seperti quiona, ianya mengandungi mikronutrien flavonoid iaitu

nutrisi tumbuhan yang terdapat pada buah-buahan dan sayur-sayuran. Flavonoid adalah kumpulan terbesar fitonutrisi yang terdiri daripada 6000 jenis termasuklah quercetin dan kaempferol. Kajian menunjukkan bahawa quinoa mengandungi quercetin dan kaempferol dalam kuantiti yang tinggi. Malahan, terdapat kajian menunjukkan bahawa kandungan quercetin dan kaempferol dalam quinoa lebih tinggi berbanding sumber lain seperti buah kranberi, buah epal dan buah oren.

Quercetin dan kaemferol adalah pigmen tumbuhan yang terkandung dalam buah-buahan, sayur-sayuran dan juga gandum. Kedua-dua komponen ini bertindak sebagai antioksidan dan membantu dalam melawan kerosakan radikal bebas yang menyebabkan penyakit kronik.

Selain daripada itu, quercetin dan kaempferol membantu dalam mengurangkan keradangan, melegakan simptom alergi, menghalang daripada penyakit kanser, mengurangkan risiko penyakit kronik yang berkait dengan otak dan mengurangkan risiko tekanan darah tinggi.

10 Khasiat Quinoa kepada kesihatan

1. Kandungan Serat Yang Tinggi

Khasiat utama dalam quinoa adalah kandungan serat yang tinggi. Menurut saranan Pertubuhan Kesihatan Dunia, rakyat disarankan untuk mengambil serat sebanyak 25g sehari. Kajian menunjukkan bahawa quinoa mengandungi 10 gram hingga 16 gram serat untuk setiap 100g iaitu memenuhi separuh daripada pengambilan serat yang disarankan. Kandungan serat dalam quinoa lebih tinggi daripada bijirin yang lain.

Seperti yang telah diketahui, serat terbahagi kepada dua jenis iaitu serat larut dan serat tidak larut. Untuk quinoa, ianya mengandungi serat tidak larut yang membantu proses pencernaan. Serat tidak larut kekal stabil dan menghilangkan sisa sepanjang saluran penghadaman.

Ini akan memudahkan pergerakan usus, memudahkan pembuangan air dan mencegah berlakunya kanser kolon. Oleh itu, quinoa sangat sesuai untuk sesiapa yang menghidap penyakit berkaitan dengan usus seperti sembelit dan buasir.

Berdasarkan tinjauan yang dijalankan di Amerika Syarikat, satu per tiga rakyat disana cuba untuk mengurangkan serta mengelakkan daripada mengambil gluten. Gluten adalah protein yang terdapat dalam tepung dan beberapa jenis gandum yang lain.

Diet yang bebas gluten adalah diet yang khusus untuk sesiapa yang tidak toleransi terhadap gluten. Golongan ini akan menghasilkan respon yang tidak normal saat badan mencernakan gluten. Penyakit celiac adalah hal yang paling dialami oleh orang yang tidak toleransi terhadap gluten.

Perut kembung, sembelit dan anemia adalah simptom yang dialami oleh golongan ini sekiranya mereka mengambil makanan yang mengandungi gluten. Para pengkaji menyatakan bahawa quinoa adalah alternatif terbaik untuk menggantikan roti dan pasta sebagai makanan ruji.

3. Tinggi Kandungan Protein

Protein terbentuk daripada asid amino, dimana sembilan daripada asid amino ini penting. Kesembilan asid amino ini perlu diambil daripada diet seharian kerana badan manusia tidak boleh menghasilkannya. Sekiranya makanan tersebut mempunyai kesembilan asid amino ini, makanan tersebut digelar sebagai protein lengkap.

Namun demikian, kebanyakan makanan yang merupakan protein lengkap adalah daripada sumber haiwan. Uniknya quinoa, walaupun daripada sumber tumbuhan, ianya merupakan makanan protein lengkap dan sumber protein terbaik. Untuk setiap 185gram quinoa, ianya membekalkan 8gram protein. Oleh itu, quinoa merupakan sumber protein terbaik yang berasaskan tumbuhan untuk golongan vegetarian.

4. Kandungan Indeks Glisemik Yang Rendah

Indeks glisemik adalah ukuran yang menunjukkan berapa cepat makanan tersebut menaikkan paras gula dalam darah selepas makan. Pengambilan makanan yang tinggi indeks glisemik akan menyebabkan perut cepat lapar, merangsang seseorang untuk makan lebih kerap dan dalam kuantiti yang banyak serta secara tidak langsung, akan menyumbang kepada obesiti.

Makanan yang tinggi indeks glisemik akan menyebabkan penyakit seperti kencing manis dan sakit jantung. Quinoa merupakan sumber makanan yang rendah indeks glisemik dan sangat sesuai untuk golongan yang ingin mengawal paras gula dalam darah.

5. Memenuhi Keperluan Mineral Mangan

Mangan adalah unsur kimia yang sering digabungkan dengan mineral zat besi. Mangan membantu badan untuk membantu tisu penyambung, pembentukan tulang, faktor pembekuan darah dan merangsang hormon seksual.

Mangan turut berperanan dalam metabolisme karbohidrat dan lemak, penyerapan kalsium dan mengawal paras gula dalam darah. Kekurangan mangan akan menyebabkan tulang rapuh, membantutkan pertumbuhan, masalah ketidaksuburan, masalah intoleransi glukosa dan metabolisme karbohidrat dan lemak yang tidak normal.

Kajian menunjukkan bahawa satu cawan quinoa membekalkan 1.17 mg magan iaitu kira-kira 27.43% daripada keperluan mangan bagi lelaki dan 35.05% daripada keperluan mangan bagi perempuan.

6. Menghalang Penyakit Anemia

Zat besi sangat diperlukan untuk badan berfungsi dengan cekap. Penyakit anemia adalah penyakit dimana badan kekurangan sel darah merah, yang penting untuk membawa oksigen ke seluruh badan. Anemia berlaku apabila badan kekurangan zat besi untuk menghasilkan sel darah merah yang bermutu.

Zat besi merupakan elemen utama dalam pembentukan sel darah merah. Kekurangan zat besi menyebabkan badan tidak dapat menghasilkan hemoglobin iaitu protein penting dalam sel darah merah yang mencukupi untuk membawa oksigen ke seluruh badan.

Pengambilan satu cawan quinoa akan membekalkan zat besi sebanyak 2.76 mg iaitu 34.5% daripada keperluan seharian bagi lelaki dan 15.33% daripada keperluan seharian bagi perempuan. Selain daripada penghasilan sel darah merah, pengambilan zat besi yang mencukupi diperlukan untuk menghasilkan tisu penyambung yang sihat dan untuk metabolisme otot.

7. Sumber Vitamin B9 Yang Terbaik

Folat iaitu vitamin B9, merupakan vitamin yang larut dalam air dan boleh diperoleh daripada pelbagai jenis makanan. Terdapat makanan yang ditambah dengan folat dan ada juga makanan tambahan yang membekalkan folat dalam bentuk asid folik.

Folat membantu dalam pembentukan DNA dan RNA serta terlibat dalam metabolsime protein. Folat juga diperlukan untuk penghasilan sel darah merah yang sihat dan untuk pertumbuhan yang normal. Sebagai contoh, ibu mengandung sangat memerlukan folat untuk mengurangkan risiko penyakit seperti Spina Bifida dan Neural Tube Defect.

Masalah ini dapat dielakkan dengan pengambilan quinoa dalam diet. Ini kerana satu cawan quinoa yang telah dimasak mengandungi 77.7 mcg folat iaitu 19.43% daripada keperluan seharian.

Magnesium merupakan faktor sampingan untuk tindak balas enzim yang mengawal tindak balas biokimia dalam badan. Ini termasuklah pencernaan protein, fungsi otot dan saraf, pengawalan paras gula dalam darah dan juga pengawalan tekanan darah.

Kekurangan magnesium akan menyebabkan masalah seperti tekanan darah tinggi, penyakit berkaitan dengan jantung, penyakit kencing manis dan sakit kepala. Pengambilan satu cawan quinoa yang telah masak akan membekalkan 118 mg magnesium dan mengelakkan berlakunya kesan sampingan akibat ketidakcukupan magnesium.

9. Membantu Dalam Mengurangkan Berat Badan

Pengurangan berat badan akan berlaku apabila kalori yang dibakar lebih tinggi berbanding kalori yang diambil daripada makanan. Tahukah anda bahawa quinoa adalah pilihan makanan terbaik untuk mengurangkan berat badan?

Ini kerana quinoa tinggi dengan protein dimana ianya membantu meningkatkan metabolisme dan mengawal selera makan. Tambahan pula, quinoa tinggi dengan serat yang membantu untuk memberikan rasa kenyang lebih lama. Ini akan mengurangkan pengambilan makanan yang berlebihan.

10. Mengurangkan Risiko Penyakit Gout

Gout adalah penyakit arthritis yang berlaku akibat penghasilan asid urik yang berlebihan dalam badan. Asid urik berlebihan akan menyebabkan terbentuknya cecair di sekitar sendi dan membentuk kristal asid urik. Ini menyebabkan sendi membengkak dan berlakunya keradangan.

Untuk mengelakkan berlakunya penyakit gout, kita disarankan untuk mengambil makanan yang rendah purin. Quinoa adalah salah satu makanan yang rendah purin. Quinoa boleh menggantikan karbohidrat ringkas sebagai makanan ruji. Oleh itu, pesakit gout sangat disarankan untuk mengambil quinoa dalam diet seharian.

Sebagai penutup, artikel ini telah menerangkan bahawa quinoa merupakan sumber protein, serat, mineral dan bahan bioaktif penting untuk kesihatan badan. Ianya telah dieksploit untuk menghasilkan produk yang bebas gluten dan produk makanan yang diperkaya dengan nutrisi.

Selain itu, beberapa kajian juga menunjukkan bahawa quinoa telah dijadikan sebagai bahan perubatan berasaskan makanan yang membantu untuk menghalang penyakit. Quinoa juga dijadikan sebagai bahan alternatif untuk kegunaan industri selaras dengan kewujudan teknologi baharu. Semoga artikel ini dapat membuka mata para pembaca untuk menjadikan quinoa sebagai salah satu pilihan makanan dalam diet seharian.

Khasiat Makanan yang Lain

Angeli, V., Silva, P.M., Massuela, D.C., Muhammad Waleed, K., Hamar, A>, Khajehei, F., Graeff-Honniger, S. & Piatti, C. (2020). Quinoa (Chenopodium quinoa Willd): An Overview of the Potentials of the “ Golden Gain” and  Socio-Economic and Environmental Aspects of Its Cultivation and   Marketization. Foods, 9, 1-31.Marengo, K. (2019). Health Benefits of Quinoa. Medical News Today.


Asid Sulfurik: Definisi, Sifat, Formula Kimia & Kegunaan

Apakah itu Asid Sulfurik? Artikel ini akan membincangkan definisi, sifat, formula kimia, cara penghasilan dan kegunaan asid Sulfurik

Asid sulfurik dengan formula kimianya H2SO4, juga dikenali sebagai hidrogen sulfat, merupakan sejenis cecair yang padat, tidak berwarna, berminyak, dan bersifat menghakis. Walaubagaimanapun, asid sulfurik adalah salah satu bahan kimia yang terpenting yang diperlukan di dalam industri pembuatan di dalam dunia.

Ia dibuat dengan jumlah yang sangat banyak secara industri melalui tindak balas antara air dengan sulfur trioksida, yang kemudiannya akan digabungkan dengan sulfur dioksida dan oksigen, samada melalui proses sentuh (contact process) atau proses Chamber. Asid sulfurik adalah antara bahan kimia yang paling banyak dihasilkan di dalam dunia. Pada tahun 2004, industri bahan kimia menghasilkan kira-kira 41,266,000 tan asid sulfurik, yang mana daripada jumlah tersebut, lebih separuhnya digunakan di dalam sektor pembuatan baja.

Asid sulfurik yang tulen mempunyai nilai graviti tertentu (specific gravity) 1.830 pada suhu 25 °C (77 °F), ia membeku pada 10.37 °C (50.7 °F). Apabila dipanaskan, asid yang tulen akan terurai separa menjadi air dan sulfur trioksida, yang kemudiannya akan terbebas di dalam bentuk wap sehingga kepekatan asid menurun kepada 98.3 peratus (%). Asid sulfuric kebiasaannya dibekalkan kepada pengguna pada kepekatan 78, 93 atau 98 peratus (%).

Asid sulfurik bukanlah sesuatu yang baharu kerana penemuannya telah berjaya dibuat berates-ratus tahun dahulu oleh para pengkaji. Sesetengah ahli sejarah memberikan penghargaan kepada seorang saintis islam atas penemuannya terhadap asid sulfurik, Mohammad Ibn Zakariy al-Razi (864- 930 SM), sementara sesetengah lagi ahli sejarah berpendapat bahawa sebatian itu telah disebut pertama kali oleh seorang penulis islam, Geber, yang berkemungkinan lahir pada sekitar tahun 1270.

Dalam apa jua keadaan, saintis daripada eropah nampaknya tidak melakukan apa-apa penemuan berkaitan dengan asid sulfurik sehingga abad  ke enam belas, yang mana seorang saintis Belgian, Johann Baptisa Van Helmont (1579-1644) memerihalkan tentang penyediaan asid sulfurik dengan cara menambahkan air kepada gas yang terbentuk apabila sulfur dibakar.

Penemuan asid sulfurik tersebut dibuktikan sebagai salah satu  perkembangan yang sangat penting bagi sejarah awal kimia moden. Buat pertama kalinya, ia memberikan para ahli kimia satu bahan yang lebih kuat daripada cuka yang mana sebelumnya mereka terpaksa bekerja keras untuk menganalisa campuran sebatian dan mencipta sebatian bahan kimia yang baharu.

Bagaimana asid sulfurik dibuat?

Kaedah pembuatan asid sulfurik secara komersial yang pertama berjaya dibangunkan adalah pada tahun 1746 oleh seorang pakar perubatan, ahli kimia dan pencipta, John Roebuck. Keadah Roebuck dipanggil sebagai proses Lead Chamber kerana asid dibuat di dalam bekas yang besar yang mana di dalamnya dilapisi dengan plumbum. Proses tersebut melibatkan tiga langkah utama, antaranya ialah;

Pembakaran sulfur untuk menghasilkan sulfur dioksidaPenukaran sulfur dioksida kepada sulfur trioksidaDan tindak balas sulfur trioksida dengan air untuk menjadi asid sulfurik

Proses ini boleh diperhatikan melalui persamaan kimia di bawah;

S + O2 → SO2 ——– (1) Sulfur kepada sulfur dioksida

2SO2 + O2 → SO3 ——— (2) sulfur dioksida kepada sulfur trioksida

SO3 + H2O → H2SO4 ———- (3) sulfur trioksida bertindak balas dengan air

Walaupun proses pembuatan asid sulfurik kelihatan ringkas dan mudah, tindak balas tersebut sebenarnya agak rumit juga disebabkan oleh sebatian lain yang diperlukan untuk membuatkan tindak balas berlaku.

Kaedah kedua untuk membuat asid sulfurik dikenali sebagai proses Sentuh. Ia dicipta pada tahun 1830 oleh seorang pedagang Inggeris daripada Bristol, Peregrine Phillips. Tindak balas kimia yang terlibat di dalam proses Phillip adalah sama dengan tindak balas yang berlaku di dalam Proses Chamber, tetapi ia dijalankan di atas pemangkin logam platinum yang dibahagikan kecil. Phillip menemukan bahawa hasil yang diperolehi (jumlah bahan mentah yang ditukar kepada produk berguna) adalah jauh lebih tinggi berbanding dengan proses Chamber.

Sedikit perhatian diberikan kepada penemuan Phillips kerana ketika itu,  tidak banyak permintaan untuk asid sulfurik sehinggalah beberapa dekad kemudian, sebatian tersebut menjadi satu bahan yang sangat penting. Namun begitu, proses Chamber adalah kaedah pilihan untuk membuat asid sulfurik. Dari masa ke masa, penambahbaikan telah dibuat dalam proses sentuh, dan kaedah tersebut secara beransur-ansur menjadi lebih popular untuk membuat asid sulfurik. Hari ini, hampir semua asid sulfurik yang ada dihasilkan melalui proses sentuh.

Kegunaan asid sulfurik di dalam industri

Terdapat pelbagai kegunaan asid sulfurik di dalam industri, antaranya ialah;

Sebagai elektrolit di dalam penyimpanan bateri plumbumUntuk pemprosesan gasoline dan bahan petrokimia yang lain, sebagai cara untuk membuang bendasir yang wujud di dalam produkSebagai agen pembersih untuk permukaan logamDigunakan sebagai bahan di dala  pembuatan bahan letupan, bahan pewarna, gam, pigmen, rayon, dan filemSebagai pemangkin di dalam pelbagai industri bahan kimia dan uji kaji tindak balas kimiaDigunakan di dalam pemprosesan teras di dalam penyediaan bagi pengesktrakan logam

Adakah asid sulfurik boleh membunuh?

Asid sulfurik boleh membunuh jika dimakan. Secara luarannya, jika tersentuh dengan kulit, ia boleh menyebabkan kelecuran, malah kecacatan. Di dalam keadaan serbuk, asid sulfurik tetap akan menyebabkan kelecuran jika terkena di kulit, tetapi jika asid sulfuric serbuk dicampurkan dengan air yang sejuk, ia akan merosakkan kulit dengan kelajuan yang sangat pantas. Jika asid sulfurik diletakkan di dalam segelas air yang sejuk, gelas tersebut akan bertukar menjadi panas dengan pantas untuk dipegang dengan tangan tanpa beralas.

Jenis Asid yang lain

Encyclopedia. Com (2018). Sulfuric Acid. Smyth. D (2021). Household Uses for Sulphuric Acid. Hunker. National Center for Biotechnology Information (2021). PubChem Compound Summary for CID 1118, Sulfuric acid. Britannica, T. Editors of Encyclopaedia (2020, May 18). Sulfuric acid. Encyclopedia Britannica.